url: =Khanthuam Tangthu – Sukte Gamzai Kipatna Taangthu. - Laibu Saal\nHome > Zomi Paltan (Galkap) > Khanthuam Tangthu – Sukte Gamzai Kipatna Taangthu.\nKhanthuam Tangthu – Sukte Gamzai Kipatna Taangthu.\n1. A pianna leh a neu lai thu:\nNekzom’ tapa Kaihmaang in, Mualbem khua-ah Hausa a sep hun sungin Zaangthuk’ tapa Maangkim leh Pi. Lawmdim in, tapa khat nei uh a, a min Khanthuam a phuak uh hi. A nu a pate khan’ hun laitakin Teizaang khua-ah siah kai masate hilo uh hi. Teizaang khua a nasat masa Zahlang mi Bawihang in Mualbemah siah hong kai masa hi. Ama khan’ hun laitakin Tanlai Teizaang dong ukin siahlawh na kai ngei hi. Bawihang pen a pil na lam sangin thatang hatin a hangsan mi khat a hi hi. Tua hun laitakin Khamtungah mi kitam nailo-in khua khatah inn li inn nga khawng bek kiteng lingleng hi. Bawihang galhang a hihna hih bangin hi bangin la na om hi.\n(a) Hong en un hong en un geelkawn nuai hong en un,\n(b) Geelkawn nuai hong en un lailu siavau paak bang, na ci hi.\nTua hun laitakin gal lutang sing tungah suang lo-in tuum khau heekin geelkawn luigal leh luigal-ah sing phutin tuumkhau khungin gallu suang uh a guipi khatkhat ngah thei uh hi ci-in ki gen hi. A hi zongin Bawihaang hong kiamkikin, Teizaang khua Sukte Kaihmaang in hong uk leuleu hi. Kaihmaang zong hong hat mahmahin a khuakim khua pam in hong zahtak mahmah hi. Kaihmaang khang hunin sum leh paai tampi nei hi mah ta leh, a neih a lam teng lakpanin Sialsut tei a kici Teipi khat nei a tua pen a manpha mahmah hong suak hi, Bang hang hiam cih leh, Sukte mi khempeuh a ton ciangun Kaihmaang’ sialtei lo-in sial sun theilo se uh hi. Tua teipi pen Heilei khua Hau zanang’ innah om hi. Tua sial teipi sap dingin sialsa bakpi tawi nih tangta-in kisap ngiatngiat hi. Ama teipi lo tawh sial ki sun theilo hinapi-in asial sutman dingin a mit leh a mit kikal a a vun bek aman ngah hi. A u anaute’ khem hilo-in a tul pipa un a telsak a hi hi. Bang hangin tua lai mun tektek na la se hiam cih leh, tua hun laitakin dawi ki kihta lua mahmah a hih manin, losia biakna-in nei uh a tua hangin tulpipa in zong a na tel hi ding hi. Tu hun Pasian’ thu ih theih khit hun ciangin hong kitelsak hi leh bel sial mai vun sangin Kaihmaang’ teipi sap mah ki tel zaw ding hi.\n2. Tagah mite’ simmawh khat hi:\nKhanthuam’ pa Maangkim hi ta leh, Khanthuam mahmah hi taleh mi zawng, mi genthei khat ana hihmanun a tanaute in beh leh phungin zong sim lo uh hi. Khanthuam’ kum sawm khawng a phak laitakin khat vei a lawmte tawh Teizaang tual bawlna-ah mite in tual la a sak laitakun vapai kha uh hi. Tua laitakin Limkhai Hausapa Zelvum akgia sawnkai tot kawmin a lum a tei tawh a va pai phei pen a lawmte tual sung a ki mawlte in suangtang a lot uh leh a khang a ki liansak mahmah a pai bulbul Zelvum’ va kha citciat hi. Hausa pa zong mi ki liansak mahmah khat a hih mah bangin heh sa-in tual sungah va lut a, “Suang tawh kei hong deng kua nei vuam,” ci-in a dot ciangin a lawmte in, Khanthuam tagah khat a hih manin, “Khanthuam hi,” ci-in Khanthuam khiat mikmek uh hi. Mualbem khua Hausa Kaihmaang’ inn a tun ciangin Limkhai hausapa Zelvum in Khanthuam’ kiangah, “Suangtang tang 7 tawh kei hong deng na hih manin suang tang khat ciangin vok tukthum khat ta tawh nong kitat kul ding hi,” ci hi. Amah tagah ahih manin vok tukthum sagih cih thadah khat zong nei zolo hi. A u anau te’n lah huh nuamlo a hih manun Zelvum in, “Tua ahih leh, a sa sanin to hong kai ta hen a cih ciangin Khanthuam in zong sasan piak ding hong ciam pah a, Tua ni a kipan Limkhai Hausapa’ tungah sila-in to va kai hi. A u anaute in vok tuk thum khat tawh tan nuam hi leh tan zo ding uh hinapi-in tan nuamlo uh hi. Bang hang hiam cih leh apa khang a kipan mizawng, mi genthei a hih banah a pa’ sihsan khit ciangin tagah khat a hihmanun a u anaute in simmawhin u leh nau beh lehphungin zong simlo uh hi. Tua hunin Khanthuam neu lai-in, apa Maangkim in sihsan baih a hih manin tagah hong suak hi. Tua bangin a pa Maangkim in hong sih san ciangin lungkhamna, haksatna bawlsiatna tampi hong thuak toto hi. Amah tagah khat hi-in a khoi a vak ding gina omlo a hih manin anduh gilkialin vak kawikawi hi. Khat vei Guite Pauhau in, “Khanthuam ka lo buk vuah giakin ka an uh hongneksak hi,” ci-in thu bawl hi. Tua ciangin aman zong va thuum a, “Sialna deih leh leitawi-in hongpia nung sum na deih leh leitawi-in hong pia nung,” a cih hangin Pauhau ut tuanlo-in a liang vei lam tawh to va kai leuleu hi. Tua bangin a hilopi mite’ simmawhna nakpi-in hong thuak kawikawi hi. Hongkhan toh ciangin Mualbem khuakim a ki heina peuhmah nuam sa nawnlo a hihmanin, Lamzaang Guite a phat laitakin Pumgo va belin Lamzaangah va teng hi. Khanthuam in a nu Lawmdim’ kiangah zi a neih ding leh a neih loh ding dong a, a nu in a thukimpih ciangin Kaihmaang’ tanu Gawhciin tawh hong kiteng uh hi. Khanthuam in ta tampi, 1.Kamhau,2. Gopau,3.Zakhai.,4. Zapau,5. Khanzam, cihte hong nei hi.\n3. Khanthuam mitei khat hi:\nA hi zongin Khanthuam a neulai a kipanin kizenin mi teitang mahmah khat a hih manin, Ukpi hihna lungsim khat pua pah mawk hi. Gam lak vakin zusa vasa a matna vuah a lawmte’ matsa tung panin a liang peuh ne thei zel hi. A mah pen apil simsim khat a hih mah bangin, khat vei alawmte tawh a ling min bakna vuah nahkhu teh khat nahlawngin bawlin tua sungah lingmin a dim sitsetin a koih khit ciangin a lawmte tawh hih bangin thuciamna khat hong bawl uh hi. “Guai, nah khu teh nah lawngin bawl tek ni in a dim a ngah masa peuhpeuh saili tang nah lawng dimta leh, zusa vasa a man ih om ciangin a phei khatta ki pia ding hi hang,” ci-in kiciamin thukimna hong nei uh hi. Tua ciangin a lawmte in zong lo ngeingai uh a, tawmvei sung a lawh khit ciangun Khanthuam in a lingmin lawhsa, a selna pan lakhia simin, “En vo, ke’n a dim ngah ta ing ei,” ci-in lak a hih manin a ki ciamna bangun alawmte in nisimin saili tang nah lawmg dimta leh zusa vasa a mat simun a liangta Khanthuam’ tungah hong pia den uh hi. Tua hun laitakin Khanthuam in Joseph bangin mang khat hong man a:-\n“Ka mangin mawngpi kung lian mahmah khatin po ing. Tua mawngkung pha-in gah pha mahmah ahihmanin a tungah zusa vasa in nuamsa-in mawng min bawmin om ngeingai uh hi,” ci-in a nu kiang leh a lawmte’ kiangah gen hi. Amah tagah khat a hih hangin upa pawl khat in a ma om dan leh a mang hong leptoh ciangun, hih pa pen hong khangto leh ni dang ciangin mi’ lelh mahmah khat leh mite’ tungah a tuang pen, mite’ thudot khat hong suak thei kha ding hi, ci-in lauthawng mahmah uh hi.\nZi leh tanei a hong khan zawh ni khatni-in Guite khangno teng in, Tedim khua-ah va teng ni ci a hong vaihawm ciangun, amah zong Tedim khua-ah hong teng to hi. A hi zongin gal vai, sa vai-ah Laamzaangte vaihawmna mah kimang hi. Tua hun laitakin Tedim khuakim a teng Laang Zalian pilin siamin minthang pen a hih manin, Khanthuam in, u leh nau lah gina neilo ka hih manin zawl hoih khat beek zongleng hoih ding hi ci-in Lang Zalian’ kiangah hong hawh hi. Lang Zalian’ kiang hong tun ciangin Lang Zalian in, “Bang ut na hiam,” ci-in a na dot ciangin Khanthuam in, “ Kei pen ka u kanau’ omna Teizaang khua hi a, tu-in kei bek Guitete’lakah ka teng hi, ka si ka hing zongin hong thei, hong don ding zawlhoih khat zong a nang kiangah hong pai hi ing,” a cih ciangin Lang Zalian na nuam mahmah a, “Kei zong utam nau tam neilo hi’ng nopna dahna na tuah ciangin hong thei sak in,” ci-in zulupin hoih takin leng na do a tua ni a kipan Lang Zalian tawh zawlin hong kiman uh hi. Tua hun a kipanin Khanthuam gal vai sa vai- leh hawm leh genah mi kician mahmah khat hong suak to a, aneutung a kipan tagah mi genthei khat a hihmah bangin, gilkial dangtak zong thuak zo-in, vaihawm thu genna-ah a gen khempeuh hoih kisa thei mahmah hi.\n4. A kithah sawmna:\nKhanthuam pilin teitangin vaihawmin hong om toh ciang leh, tapa tampi hong nei-in aneu tung akipan amang leh a om dan tawh hong et toh ciangun, Tua hun lai a Hausa kua a kici Maangkua teng kipawlin bawlsiat theih ding lampi hong zong uh hi.\nKhanthuam pen a neutung a kipan apil, a tei, a thahat khat a hih mah bangin, Khai vei Vangteh Pauhaute’ tonna-ah, Khanthuam’ hatna a theih nop man uh leh a bawlsiat nop manun gua khat phutin sathau zol dikdek a a nuh khit uh ciangin, a dawnah sa bak khat koih uh hi. Tua ciangin khanthuam sam uh a, “Hih gua tungah kah inla a dawn na tun ciangin a dawn a sabak na kamah koihin zu lei suk kumin na bungbu leh lamin hong kum suk kik inla, a nuai a zu kilup a kan dong tep in, tuabang na hih zawh kei peuhmah leh hong that ding hi ung,” ci-in anuaiah zu lupsa-in koihin simmawhna tawh sawl uh hi. A mah zong kahto-in a dawna sa alak khit ciangin a cih bangun zulei suk kum bangin a bungbu sa-in hong kumsuk kik a, a nuai a zu tep kawm a hih manin gim mahmah hi. A gei a mi khat in zong hehpih huai sa a hih manin a tui tawm na buak simsak a, zo ciai ci-in a lu phot toh sak hi. Tua munah mite’ simmawhna pan a sih ding khat vei na kipelh hi.\nTua bang a asimmawhpa uh hong khang to-in hongpi cin semsem tak ciangin a nuai a hausa kua teng in a thah theih nadingun nakpi-in hong sawm uh hi, Tua Maang 9 ih cihte in:-\n(1) Vungh Vial ---- ( Saizaang khua )\n(2) Tun kam ------- (Vangteh )\n(3) Maang Song --- ( Laamzaang )\n(4) Domaang ------ (Lophei )\n(5) Ciangphut ----- ( Kalzaang )\n(6) Suanthuk ------ (Thuklai )\n(7) Gomaang ------ ( Khuasak )\n(8) Hangkam ------ (Buanman )\n(9) Kaihmaang ---- ( Mualbeem ) te a hi uh hi.\nTua mite’ thah sawmna thu Khanthuam in a theih ciangin, A,D.1783 kumin Mualbem khua panin a zi atate tawh, tai-in Guite Kamlam na bel hi. Khuangnung hausa Manlun minam Laangza, khibah gui khat pia a, “Kei hong thah sawm ka galte hong pai cih na theih phetin a sun azanin hong hilh in,” ci-in cial hi.\nKhanthuam zong a lungkham lua a hihmanin a cih nading theilo-in Tedim khuakim Leiluum gam pan kipanin Minsan (Gawng gam) Teklui, Mualzaangte-ah vak kawikawi-in nitak khuamial khit ta ciangin daipam inn nawl khat peuhah va giak thei zel hi. Tua bangin zin a tun na khempeuhah, “Tulaitakin no khua sung khawngah bang thu lamdang khawng om a hia,” ci-in a dot kawikawi ciangin nupi khat in,” Bangmah thu lamdang om kei e, Khanthuam’ lutang suan nading singgil ki topsan tua lo buang thu lamdang om kei,” ci-in gen hi. Amah zong tua thu hong zak ciangin thu hoihlo mahmah khat za kisa a hihmanin ka sih ding na mahmah ta hi, ci-in lungkhamin singnuai khatah thu ngaihsunin hong tu hithiat hi. Tua munah a lungsim hong geelgeel ciangin thu hoih khat hong phawk khia a, asuah tak nadingin a ban bulah khau khat tawh nakpi-in hong gak leh a khut dawh hong mang hi. Tua hun laitak pen dawisa, siampute khutdawh domte a ki up san mahmah laitak a hih manin, hih thu tawh suakta kha ning cih hong phawkkhia hi.\nTua ciangin hong ciahkik phot a Tedim khua hongtun ciangin, lokho hong kineih phot hi. Hausa kuate in mi khat hong ensim sak uh a, Khanthuam in balzaangah lo a kho takpi mah hiam? ci-in ensim sak uh hi. Khanthuam in tua thu a theih ciangin, Baalzaangah bal tuh kineihin a thung sungah suangtum pua a bal danin lei sungah suangtum tuh hi. A en simte in Khanthuam tai khia pak lo ding hi bang hang hiam cih leh balzaangah bal lim tuh mahmah hi, cih a gen ciangin tu’n that zo ngawngaw ding hi hang ci-in lungmuang takin om hithiat uh hi.\nTua teng kawmkal panin ni khat anne tui dawn lo-in a lupna tungah, cina-in hong lupcip hi. A zi zong alungkhamin, “Bang tuak na hiam? Bang a cina hiam? Bang duh na hiam? ci-in a dot leh, “Ka ci na peuhmah in bangmah ka duh ngap om kei,” ci-in dawng kik hi. a zi alungkham lua mahmah a hih manin Khanlam va ko a, Khanlam zong hong paipahin Khanthuam’ mai a muh ciangin a si khat zong om nawnlo a mai dang dekdak a om hong muh tak ciangin a lung uh khamin, a si takpi ding hi khong tah ci-in Siampute khutdawh dom dingin hong sam uh hi. Dawisa siampu pa in zong a khut dawh hong dom leh a khut dawh khat zong om nawnlo a hih manin a si takpi ding hin teh, ci-in ummawh hi. Khanthuam a dam lohna thu hausapa in a zak ciangin siampupa samsakin a thu ala dong hi. Siampupa in, “Khanthuam pen no’ thah kullo-in zingsang khua vakma-in si ding hi, a khut dawh ka dom leh om nawnlo hi. A nak lai, a mit a hak lai hi bek hi. Na up kei uh leh va en un,” a cih ciangin, Lamzaang tangval khat pai sak pah vingvengin a va et sak uh leh, a zi zong alawmpa si takpi ding hi ci a dah a lungkham a a kahkah laitak va tuak hi. Tangvalpa zong ciah kik pah vingveng a siampupa gen dan a manna thu leh a tuah thu a va gen ciangin, “ei thah kullo a si ding a hih leh hoih hi,” ci-in a thah sawmna panun hongkhawl phot uh hi. Khanthuam gim a hih manin Khanlamte innkuan in giahpih uh hi. Leng la dang teng hong ciah khit tak ciangin Khanthuam damdamin hong tho khia-in Khanlam tawh vai hong hawm uh a, Rallang Khuangceu bel ni, ci-in khensatin a zan azanin a zi a tate tawh hong pai khia uh hi.\nTedim khuanawl hong tun ciangin Khanthuam in Paukam sawmgiak a mangngilh lam hong phawkin hong kap hi. Khanlam in, “U aw, dah kei in, ka si ka hing zongin kei man va la ning, muvanlai in zong a tui khuai ngeilo ci buang hi,” ci-in hong kithawi hi. Khanthuam in, “Pai ding na hih leh a khekhuan panin zawt phei lecin a kheme na tawng incin kheme tawng na zawt khaknak leh thakhatin kaikhia-in hong tai vingveng un,” ci-in vaikhak hi. Khanlam hong taipah vingvengin hausate’ ham a lumte a khe khuan taw lampanin va zawt a kheme tawng a zawt khak ciangin thakhatin sikin Paulam zong a khekhuan taw lam panin tolhkhia-in a nihun hong tai khia pah uh hi. Saizaang khuavak ma deuhin tung uh a,Gualnamte Awnnang’ innah hong khawl uh hi. Khanthuam pen lau mahmahin pai suak nuam mahmah hi taleh Awnnang lungkim theilo-in Henmaang leh Vungvial va ko-in vok tuk thum khat gawh ding hong sawm uh hi. Khanthuam in, “Zu ki lup sa ki gawh hun hilo hi, sih leh hin ki tello a hihmanin na pai suak phot nung,” a cih hangin a lung uh kim theilo a hihmanun, “Saizaang gam sung peuhmahah kua mah in hong mat khak loh nadingun hong vaihawm nung,” ci-in, vok tuk thum khat hong gawh uh hi.Banghangin tua bangin na vaitut nuam uh hiam cih leh nidang ciangin Khanthuam khangin mi thupi khatin hong om ding lamen uh ahih manin amai a na en khol uh a hi hi. Khanthuamte Saizaang panin a tai khiat ding uh ciangin Awnnangte tawh “Ih tu ih ta khangah kua mah gal leh sa-in ki nei thei lo ding hi hang,” ci-in thuciamna hong bawl uh hi. An a nek khit uh ciangin tai khia pah uh a, a pai khiat limun a galte khua khungmual pangphungah hong suak suk takpi-in Vungvialte’ innah hong kinga uh hi. Tua te in, “Khanthuamte na thei uh hiam,” ci-in dong pah uh a, “Thei mah ung zingsang khuavakma-in paikhia-in tun gun galkah khin ding hi,” ci-in khemin a phak khak ding a dah manun zu lup uh hi. Tua khit ciangin delh teitei uh a, Khanthuamte in khuazingpi mahin khaukhungin a zi a tate uh gungalah a nawn khit ciangun amah a tawpna-ah khaugui tungah a luai laitak a galte in tuak uh a, Khanthuam khautung a luai a muh uh ciangin a khau sattat pah uh hi. Khanthuam in a khau limtakin len a hihmanin gunpiau lamah lawnkhia-in sih nading pan suakta hi. Hih thu tawh kisai-in Khanthuam in la khat na phuak hi:-\n(a) Pham hen pham hen nong ci zongin phamna bonge, awnsing lelah bak bang kai siam lei ingh.\n(b) Awnsing lelah bak bang kai siam le iinge, tangkhau lelah zawng bang tuan siam lei ingh. Na ci hi.\nTua pan tai suak uh a, Saukong (Hei lei leh suangzaang kikal) a tun dektak laitakun Khanthuam dai leengin a lum a tei a silate khat tawi sak hi. saukong ciang a tun uh ciangin, galte tawh kituak uh a Khanthuam sa-in thal tawh kap lum uh hi. Galte’ khut sung panin Khantuam suak ta leuleu hi. Khanthuam pai suak vingvengin Manlunte va bel hi. Manlunte in sial khat na gawh uh a Khanthuamte a sel theih bangin sel uh hi. Hausa kuate in Khanthuam a sul a khapin hong delh veve uh hi. Manlunte’ kiang hong tun ciangin a omna hong dong pah uh hi. Manlunte in, “Na zon nopna peuh uh inn sung innpua zong un, a hi zongin sutpi gei a seng ki khuhna pen pusa thoihna a hih manin su kha kei un,” ci-in inn sung a ki lawmna khempeuh zongsak uh hi. Ahi zongin mu zolo uh hi. Bang hang hiam cih leh a sutpi gei lawhpi sungah lawhpi khuhin asel uh a hi hi. A galte’ ciah khit ciangin gungal pawi gamah kha uh a Rallang khua Hausa Khuangceu va bel uh hi, Manlun te’n Khantthuam a phuahna la hi bang khat na om hi.\n(a) Om muang siing ta apau in e bawh al bang get ning ci e,\n(b) Ka nuam lo e Lun vontawi hi’ng Ral khua-ah zin bang khange,\n(Bang hangin hih bangin la na phuak uh hiam cih leh Khanthuam hingmatin a galte in a cil hing geh sawm uh hi.)\n1. Rallangah Sialcingte’ kidemna Khanthuamte\nRallang a va tun ciangun Khuangceute’ inn va tun den pah uh hi. Khanlamte innkuan a hih leh Khuangceute’ inn tung nuamlo-in, khuanawl singnuai khatah teng uh hi. Rallang khua a tun ciangin Kamhau in a lawmte tawh sialcing khawm zel hi. Khuangceu in Khanthuamte’ om nading inn lam 10 lamsak pah hi. Khanlam in Thlanrawn hausa Tlangtirh va bel hi. Khanlam zong Khanthuam mah bangin galhang tha hat khatin minthang hi. Conghu leh Thlantirh kikal Daltlan mual pen Khanlam’ galmual ci-in tu dongin ki ciamteh hi.\nKhanthuamte pata Kamhau tawh Rallangah hong khangto uh a, Kamhau hong gol ciangin a pa mah bangin galhang thahat khatin hong piang hi. Ni khat a sial cinpih a lawmte uh tawh kiciamna thuciam khat hong bawl uh hi. Tua hun laitakin Rallang khua Dokhen in uital gilo mahmah khat nei hi. A kiciamna vuah, “Dokhen’ ak bu bah a aktui a la zo ih om leh vasa ih mat simin a awmsa nisimin saili tang hai khatta ki pia ding hi hang,” ci-in kiciamna bawl uh hi. Tua bangin kiciamna hong bawl khit uh ciangin khat khit khat hanciamin ki thawi uh a, a hi zongin uital hang lua mahmah a hih manin a la ngam kua mah omlo uh hi. Tua ciangin Kamhau hong kipan a uital in an a nek laitak tawh kituakin damdamin gem khiankhianin Dokhen’ akbu bah a aktui va la zo zenzen hi. Uital in a theih ciangin delh pah a, a man sa guh khat pua sim a hih manin saguh a paih leh uital in saguh bawhpah a tua pan suakta hi. Tua ahih manin a lawmte tawh a kiciamna om bangin sialcing naupang khempeuh in zusa vasa amat uh ciangin a awmsa leh nisimin saili tang hai khat ciat Kamhau’ tungah pia pah ngiatngiat uh hi.\nTua khit ciangin Rallang khua mi Kawlphung’ sialtal a hang mahmah khat hong om leuleu a, khua sung mite lokuan sing pua ngam kuamah omlo hi. Hausapa Khuangceu in khua sung tangval teng khawm a, “Kawlphung’ sialtal a kap lum ngam ma om uh leh Hausa upate leh galman sa mante bangin nekna dawnna-ah zu hai sa bak ne khawm dawn khawm ding hi hang,” ci-in thuciam hi. Tangvalte tua sialtal kap ngam kua mah omlo hi. Kamhau zong tua sialtal sawm dingin hong kipan leuleu a sialtal in amuh ciangin na delhpah takpi hi. Kamhau lau hetlo-in sing phung khat bel a ngim cintenin nuamtakin a kap leh, atal kha-in tuk pah hi. Kamhau bek in tua sial kap ngam a hih manin Khuangceu leh a khua sung mite Kamhau’ tungah lungdam thei mahmah uh hi. A kamciamna om mah bangin Khuangceu in Kamhau pahtawina a piak banah, khua sung tangval teng uksak pah hi. Pawi gamah Khanthuam sau veipi vaitham a, a tapa Kamhau leh Ciinngul hong kitten lai-un zong Khuangceu in nakpi takin lopsak hi, kici hi.\n2. Khanthuam in Rallang pan a galsimna:\nHun khat ciangin Khanthuamte pata in thu kikupna hong nei uh a, amah that nuam a a zongzong Hausa 9 teng sim dingin vaihawmna hong nei hi. Tua thu Khuangceu leh a upate’ kiangah gen uh hi. Khuangceu in zong thukimpih a a kisam bangbang huh dingin kamciam pia hi. Khanthuamte pata zong nuam mahmah uh a hih manin galsim dingin hong kithawi pah uh hi. Amasa penin Mualbem khua sim masak ding hong sawm uh hi. Mualbem hausapa Kaihmaang’ kiangah kamtai khat paisak masa hi, Mualbemte in hih thu a zak ciangun kilemna bawl dingin mi khat paisak kik leuleu uh hi. Kaihmaang in tua kilemna thu gen dingpa’ maitang dingin zam hoih simsim khat puasak hi. Tua tawh kisai-in Kaihmaang in hi bangin la khat na phuak hi.\n(a) Ka zam luang in gunpi tuang lam tawn, ging dimdim e Rallang-ah tuang tung tah ee,\n(b) Ngawn ii zuapa sim lei-ah lungzuangin sinthu soina Rallangah dawhin tam nah ee,\nTua bangin kilemna hong bawl ciangun Khanthuam in Mualbeem hausate kiangah, “Tua bang a hih leh hong sim nawn kei ning in ka galsimna khempeuhah hong huh un,” ci-in thu zasak a, tua ni a kipanin Khanthuam’ galsimna khempeuhah Mualbemte in huh tawntung uh hi.\n3. Vaangteh simna:\nKhanthuam in Rallang khuate, Mualbem khuate leh Limkhai a atote tawh vaihawm khawmin Vangteh khua sim dingin hong kithawi hi. A galsim ma-un thuciamna khat bawl masa uh a, “Sum leh paai ih lak leh kim hawm ni, a si amang ih om leh ih phu ki laksak ding hi hang gal nih ih mat leh kim hawm ding hi hang,” ci-in kiciamna hong nei uh hi. Khanthuam vai hawmin Limkhaite’ kiangah, “No khua khung pan hong delh suk unla, ko khuataw lam panin na pang nung,” ci-in a vaihawm khit ciangin, Limkhai ten khua khung panin hong notsuk takpi uh a, Khanthuamte in a taw lamah ngataw khak bangin na pang uh hi. Tua bangin hong sim uh leh Khanthuam’ pawlte in gal 70 man uh a, Limkhaite in 7 bek man zo uh hi. Khanthuam’ pawlte a gal mat teng uh tawh ciah pah vingveng uh hi. Mualpi Vangteh’ khuagal Saizaang’ gam a tun uh ciangin Limkhai a topa Zelvum in gal muh a, “Khanthuam aw ih ciamsa hilo a hiam nong ngak in,” ci a agal sap leh Khanthuam in, “Limkhai ka topa aw Pauhau’ saliang tawh na ciah ta in,” ci-in a khut vei lam lehsan hi. Bang hangin hih Vangteh khua hong sim masa hiam cih leh, a neu lai-in Pauhau in a simmawhna leh a bawlsiatna huhau-in a liang vei lam a neksak pen lungkimlo lua a hih manin a phulakna a a sim masak a hi hi. Limkhai a topa’ kiangah Pauhau’ hong nek saliang tawh na ciah in a cih mah bangin Limkhai te’n a galmat 7 leh Pauhau’ tunga saliang vei tawh lungkim takin na ciah uh hi.\nVaangteh khua zo-in a galmat 70 teng tawh Rallang khua hausa Khuangceu’ inn a tun hi. Khuangceu in tua galmatte sang lo-in Khanthuam pia kik hi. Khanthuam zong nuam mahmahin sial 50 tawh gal ai hi. Mualbem khuate zong samin Kaihmaang tua pawi sim dingin hong pai a, sagualin sial khat a go hi. A gal zawhna la Khanthuam in hi bangin la na phuak hi.\n(a) A misiala ka tut bang leng vehe, Pauhau sawmsial a ka tut bangleng veh,\n(b) Siing ii lelah langla bawm ka tut bang leng veh, siing ii lelah langva bawm bang leng veh,\n(a) Zangtui kaih dial teeng in ci e, ka nuamlo luunta hi’nge,\n(b) Ka zua’ cial dawh cial phei tungah khamu kha tawh heek ingee,\nci-in thau meihal lawnin, mu kha siik leh sawnkai totin lum leh tei tawh lungdamin lamin gal a ai hi. Khuangceu’ zi a pi Gawh Ciin in zong la khat na sa a,\n“Ka pu von vang in e minung kan cang thei ta, ka pi sei cawi in e, khuang kan cawi e Ralti kan vang khua-ah,” cihla sa kawmin a nupa-un kikawi-in inntual song nuai-ah lungdamin kikah uh hi.\nTua khit ciangin Khanthuamte in amah a thah sawm Dimpi, Dimlo, Saizaang, Phaileeng, leh Kalzaang a kipan leitawhtan leh tuanlui teng sim kawikawi-in zo hi. Gal zo a hong ciah ciangin Vaangteh khua mi Khupson in dawnin la na phuah a,\n(a) Kawltei hiam masuan a sialluum na tawi, do lai natup tung baw lai na ci nam aw,\n(b) Lomei kai ciciai nuai-ah thai ang lai-ah, hautawi’ luunta tung ta leng na ci nam aw.\n(Mi’ khua bel a galhat sahat a a omna a phuah a hi hi.) Tua bangin Khanthuamte in Tedim gam hong sim zel ciangin Tedim gam a Hausa upate in Khanthuam in bang deih hiam ci-in dong sak uh a, “Kei zong Zahaute’ tungah to kai-in siah tuamtuam ka piak mah bangin ka zawhna khuate pan inn saliang, gam saliang, tuk an, khal an akipan siah tuamtuam hong kai ding hi’ng,” ci-in siah a deihna la khat na phuak hi.\n(a) Hialnen tulsing khaksak aw mel a deih aw, a nah nim ven maukin’ luimaang bang bawm ee,\n(b) Luumsuang lawn leng a lel tuk lah buang inge, nau bang kap leng kham kha nu’n man diai ci ee,\nKhanthuam in pawite thu zawhin Pawite tampi tawh mal gam, Tedim gam lamah hong lut uh hi. Bang hang hiam cih leh Pawite in Khanthuam hausa bangin nei uh a, Hauhsakna tawh Mualbem khua a pai ding thukim uh hi. Tua dingin pawite’ tungah Khanthuam to va kai hi. Behiang kum 3 a cin sialin Taisunte’ tungah sial khat siahin pia den hi. Hih thu siksanin Britishte hongkhan ciangin, “Sukte in sialsiah hong pia a hong to kai uh a hih manun, Ko, hausa-in pang ding hi ung,” ci-in ngen uh a, a hi zongin British in na phallo hi.\n4. Teizaang Mualbeemah ciahkikna:\nKhanthuamte Rallangah kum 10 sung bang hong om uh a, Khuangceu leh Mualbemte’ huhna tawh amah a thah sawm mang 9 te simin zo hi. A lam kiatna Mualbem khua a itna bei theilo hi. Ciah kik nuam mahmah uh a hih manin, thu kikupna hong nei uh hi. Mualbem khua-ah ciah kik ding Khungceu’ kiangah hong nget ciangin Khuangceu in a khuapih mite khawm a, thu kikupna bawl hi. “Khanthuamte pata pen galhang thahat hi a Rallang khua hong tawisangte a hih manun a ciah ding uh hi theilo hi,” ci-in phallo uh hi. Khuangceu in Khanthuam’ kiangah, “Ko ngeina bangin, dialkaih teng inla, tuk tumin ih sam phek ki bang sak ni, hih Rallang khua-ah siahtung siah phei ih nekleh nekhawm dawnkhawm ni,” ci-in nakpi-in zol hi. Tua ciangin Khanthuam in Mualbem khua thu zasak sim a, a u anaute kikan sak hi. Khanthuam hong ciahkik kei a leh khua-ah teng zolo ding hi ung, ci sak hi. A hi zongin Khuangceu in phal tuanlo hi. a topa in a phal lohlam a theih ciangin khanthuam in a samte kiangah,” Khat vei hong paikik un,” ci-in gen hi. Tua bangin hong pai kik uh hangin Khuangceu in phaltuanlo hi.\nA hi zongin a tawpna ciangin atapa Kamhaute inn kuan 1795 kumin ciahsak a Khanthuam a ciah theih loh ciangin Mualbem khua angaihna la hi bangin na phuak hi.\n(a) Sim lei leh thangvan kalah zaangni suake, zangsuang ka vangkhua a taang lainam aw,\n(b) Zaang suang vang khua lomei-in kai ciciai e, ngilh nadingin ngaih minin na luang hen aw,\nKamhaute innkuan Mualbem a tun zawh uh kum 5 hong cin ciangin, a nuleh apate ngai mahmah uh a hih manin Rallangah va hawh zel uh hi. Khanthuamte Mualbemah aciah kik theih nading kikum kik uh a, Hauhtuang’ kiangah, “Ka zam na zuak in la sial na khot zahzah hongpuak in,” ci-in vaikhak hi. Hauhtuang in a zam sial 8 khawng a, Khanthuam puak pah hi. Khanthuam in pawi hausa Thlanrawn, Ramthlo, Khuangli, leh hausa dang teng kiangah mualbem khua ka ciah kik theihna dingin hong nget pih un, ci-in sial tawh cial hi. Huasate tawh anget hangin Khuangceu in phal tuanlo hi. Khanthuam in a khipi tang 2 Hauhtuang zuak sak leuleu a sial 7 khawng hi. Tua sialte mah Rallangah Hauhtuang in puak to leuleu hi. Tua sialte tawh Ramthlo hausapa Tlangtirh makai-in Khuangceu kiangah ngen uh a, “Sal tai in a khua zuan gal tai in a gam zuan a cih mah bangin Khanthuam in zong a khua zuan leh hoih lo ding hiam,” ci-in nakpi-in thumpih hi. Pawi hausate’ ngetpihna bek tham lo-in Mualbem panin a samte hong paikik zel ciahkik zelin hong om ciangin Khanthuam in, “Tun, va ciahkik un la ih khua ih tui tawh thu nong kikup khit uh ciangin Khanthuam mualbem hong tun ciangin hausa-in pangsak pah nung ci-in zu leh sa tawh hong kuan un,” ci-in thu pia sim hi. A samte khua hong tun kik uh ciangin khua sung thu kikupna nei-in pawlkhat thukimin pawlkhat thukim lo uh hi. Tua ciangin zu leh sa tawh hongkuan uh a khuangceu’ kiangah, “Tun, Khanthuam nong piak lohin phamawh ding hi khua hong tun phetin hausa-in pangsak pah ding hi ung,” ci uh a Khuangceu in um zolo-in Khanthuam hong ciah leh that lo-in hausa-in pang sak takpi ding na hi uh hiam,? ci-in tel dot phapha hi. That lo bek thamlo-in hausa-in pangsak takpi ding hi ung a cih ciangin khuangceu in zong a nget bangun leh Pawi hausa pa’ ngetna om bangin Khanthuam agam vuah ciah sak dingin thukim hi. a ciah tak ciangun a samte’ kiangah, “Khanthuam na cih bangun hihlo-in gimna khat peuh na thuaksak vua leh na khua uh hong simin vui leh vai hong suak sak ding hi ung,” ci-in vaikhak a, 1800 kumin Khanthuam in Mualbem khua na zuan hi. Khanthuam Mualbem khua hongtun ciangin a gen bangun hausa-in koih pah uh hi.\n5. Mualbeem khua-ah ciahkikna:\nKhanthuam Mualbem khua a tun zawh a sawtlo-in, pul natna hangin mun tuamtuamah hong lal ciat uh hi. Khanthuam in Dimlo khua hong bel a, Kaihmaang in Tedim khua Pumgo (Guite) belin a om laitak natna dang khat tawh Pumgo Tedim khua-ah hong si hi. Pulnatna hong ven ciangin, a taina khua ciat panun Mualbem khua hong zuan kik uh hi. Kaihmaang si a hih manin a innluahpa Maangpau in, Sukte ngeina bangin Hausa sem ding ahih hangin, hawmna zekna kicing lo ci-in Kum 1800 kumin Khanthuam in hausa a sem hi.\nKhanthuam pen a tu atate tawh hong khangto khawm a, nidang lai Hausa dangte bang lo-in, Mualbem, Hiangmual leh Lennakot zaangdung lui dong gamgi-in hong nei to hi. Khanthuam hongliat semsem khit ciangin, Vangteh Guite Pauhau’ tung nangawnah siah hong kaih ciangin Vangteh Guite in hih la na phuak hi.\n(a) Na ningzu ding sunkim tukawl tawi ing, na aisa ding thai tawh silhpuan zawng ing.\n(b) Khangciang vaimaang sialluum tawh hong kuan zongin, khumtui na sawn huai nong phallo ding aw,\nKhanthuamte pata vaihawmin, Leitawhtan sak lam Tungkua khua, Vanglai kua, Tualzaang khua, Theimual khua, Thangkhal khua, Belpi khua, Tawhtaak khua, Khuadai khua, leh Laitui khuate simin zo hi. Amah a thah sawm Tedim, Losau, Laamzaang, Hiangzung khua teng Guite mi khempeuh lauthawngin sak lam Meitei gamah tai uh hi. Khanthuam in Mualbem khua-ah uukpi a sep sungin Meitei gam dong simin zo a, Thahdo mite’ tenna Mualpi khua-ah, Maangvuum in hausa a sep sungin, Mualpi khua simin zo hi. Mualpite’ zamkaang laksak hi ci-in, “The chin hills by Carey and tuck volume .1.” sungah ki ciamteh hi.\nKhanthuam a ukna sungah Kamhau leh Sawmhau tawh pai kawikawi uh hi. Mualpi khua a tun ciangun hausa Kamlet in, sa gawhin nasia takin zin na do hi. Mualpite’ zaamkaang a laksak a phulna-in Sawmhau bumsak uh a, Tedim khua hong tun ciangun a sawtlo-in Sawmhau hong si hi. tua thute’ hangin Khanthuam in a nuai a late na phuak hi.\n(a) Ka sawn aw e sawn Hau aw e, mualpi zamkaang aw e,\n(b) Mualpite’ zamkaang ka lak aw, sawn in kha kiak na’n nei e,\n(a) Kei hong that aw kiangkuang aw e, sial hong pia ciai tai la’nge,\n(b) Sial hong pia ciai tai la’nge, lal hong that cia tai inge,\n(a) Khuaphei lam taam diudeu e, henluang tui bang a tuna\n(b) Siing tan laam bang en tah e, kei aw sawl bang vul ing e,\n(a) Tuanglam khau bang sau sa’ng aw e, puvon lam bang kal la’nge,\n(b) Puvon lam bang kal la’ng aw e, saitui gawl bang kim sa’nge\nKamhau’ tapa Mualpi te’n bumlum a hih manin, Kamhau heh mahmah a, Mualpi khua simin a mite a thah amat banah, a khua haltumin mangthang hi.\nKhanthuam ngimna-ah ci leng, “Ka tapa Paukam Sihzaang gam teng uk sak ning in, Kamhau Tedim gam uk sak ning, Gawhpau in Saizaang gam teng uk leh hoih ding hi.” ci-in a ngaihsutna sa om bangin, Kamhau Tedim ah inn tuansak hi. Tedim hong tun ciangin Tedimte in Kamhau’ inn ding lamsak pah uh hi. A hi zongin Kawlte in galgukin hong pai-in Kamhau’ inn halsak uh hi. Tua ciangin Kamhau lamzaang Guite’ kiangah ciahsuk hi. A ten na ding Tedim te’n lamsak zelin kawl te’n halsak zel a, kawlte in thum vel vilvel halsak uh hi. Tua ciangin Tedimte zong thangpai mahmahin kawlte sim dingin hong kithawi uh a, Khanthuam in Kawlte’ tenna Nawikai sim dingin a tate paisak hi.\n6. Nawikai khua simna:\nKhanthuam’ tate:- Paukam, Zakhai, Gawhpau, Kamhaute makai-in Tedim, Saizaang, Mualbem tawh kigawmin Nawkai sim dingin hong kithawi uh a, Tedimah salam hong en masa phot uh hi. Sa lam hoih a sak ciangun va kuansuk uh a, tua hunin Nawikai khua inn 300 a phak laitak a hi hi. Galsim a paite in Nawikai khua mite tampi thatin inn tampi a hal zawh tei uh hangin, Nawikaite in Khanthuam’ tapa Paukam na thahsak uh a hih manin, hoihtakin gal, khuamualah ki mualsuah theilo hi. Mualbem khua-ah Paukam’luang tawh hong tun ciangun a nu un hih la na phuak hi.\n(a) Saumaang sun naubang awi ing, zaang tawi-ah zin bang heng,\n(b) Ei mah bangin zaangtawi te’n zong a sau sun naubang awi e,\n(a) Zaangsih ih gualngaih it lakah, von aw sawlbang bang la’nge,\n(b) Ningzu aisa’n sok bang muake von in sik bang dawn mawhe\n( Hih a tunga khatna pen kawl te’n a innpi a halsak a dahna la hi a, nihna pen Kawlte simin kawl ten Paukam a na thahsakna hangin Sihzaang te’n a na phuah lungdamna la a hi hi.) Tua ahih manin Khanthuam’ geelna a tangtunglo hong suak khong hi.\nKamhau in Lamzaang khua-ah kum 5 sung hausa a sep khit ciangin, 1970 kumin Tedim khua-ah hong teng kik hi. Mualbem khuate tawh sak lam khang lam hong sim kawikawi-in zo kawikawi uh a hih manin, a gam hong khangto mahmah hi. Ama ukna gam in, Leitaw lam Leitawhtan pan leilu lam Tapei lui tuivai leh zaangdung lui dong hi a, tua gam teng “KAMHAU’ GAM” kici hi. Leitawhtan nuaisiah nitumna lam Tanglui a khen a nuaisiah leitaw lam pan Falam tawh gamgi sung teng “SUKTE’ BEH UKNA GAM” kici hi. Tua bang a a-ukna gam azaina Khanthuam in hi bangin la na phuak hi:-\n(a) Setong kaihna sak ciang Teimei ka hialna lamtui hi e,\n(b) Sakciang Teimei sakciang Lamtui a lai-ah Kamkei hinge,\n7. Khanthuam’ gam lakna dan:\nKhanthuam hong liat semsem ciangin, Mualbeem khua panin Guamual khang siah sim kullo-in lauthawn sakna tawh ngah hi. Guamual pan Beltang lui dong lak khat suah hi. Zalui pan Vialcian, Vialcian pan Suangken lui (Mualpi gam) ciang, tua pan Zaangdung lui dong la-in, gamin nei hi. A lakna khuate-ah Khanthuam in vok tuk 2 ta kai-in, Saizaang Gawhpau in zong tuk 2 mah kai hi. A tung a ih gensa mah bangin, tua teng khit ciangin Khanthuam in, “Mualpite’ zamkaang va la un,” ci-in Tedim a teng Kamhau sawl hi. Kamhau in a tapa Sawmhau makai sakin upa pawlkhat tawh a paisak hi. Mualpi a teng Mangvuumte’ zamkaang a nget ciangin kihta a hih manun na pia bek thamlo-in, zulupin sa na gawh uh hi. Sawmhau zong upate tawh zamkaang la-in ciah pah vingveng uh a, Mualpi te’n Sawnhau na bum uh a hih manin tua zawh a sawtlo-in Sawmhau hong si hi.\n8. Khanthuam’ hun a ana zat teng:\nTua hun laitakin lokhawh singpuak tawmtawm ki kho thei buang hi. Khaici panin:- Taang, vaimim, uisul, gatam, bal, kawlkai, kawlmim cih khawng bek ne uh hi. Pat a na cin tei uh hangin patkol nangawn om nailo hi. Puansilh niten cih tuan omlo-in, puanza khat a vei leh a tak lam a liangko-ah pai tuakin, a lenuai-ah khihin a kawngah khautangin hen uh a, puan leh pheituamin nei uh hi. Numei te’n nik siing mahmah teng uh hi. Sihzaang numei te’n nikaang, nikpi teng uh hi. Numei peuh mah in puanak bantawng a liangko ciang bek silh uh hi. Puanak khui theipa ni khat tha khatin thalawhin khuisak uh hi. Galhiam lamsang panin lum leh tei nei uh a, zothau mei a hal tawm nei thei ta uh hi. Tuu leh hei lamsang panin, Kawlgam pan a hong suak sik tawmtawm leh Phaipi pan a hong suak sik tawmtawm kizang thei ta hi. Kaikawn kici singgil gelsing ki zang nawnlo buang hi. Bel lam sang panin Dakdungte’ sek leibel ki zang hi. Kuang lam sang panin vongsing leh gelsing sui-in kuangin zang uh hi. Tu hun lai kuangte bang hilo-in, vokkuang limpian a zawl hiuhiau-in sui uh hi. Keu dingin um leh gua a ki phalkham zang uh hi. tua hun laitakin pasalte in tuukbel tep uh a, zoza zang uh hi.\nKizepna lamsang panin khi leh tau milian pian a kisate bek in nei zo uh hi. Khipi tang khat aman ki seh theilo-in, khua khat bangman thei ding ci uh hi. Manpha sak mahmah uh hi. Ki zepna-in numeite in keppi, kepta, siktau, daltau zangin, numei te’n a kiu vuah hakpi ci-in hak tawh kibawl a pum kiukeu khat hi a, a ziat lam leh a vei lam kiu tuak vuah bulh uh hi. Khi tawh kisai-in khimaw lom kici hong suak masa lom khat ciangin zang 15 bang a phate a bucing, a guicing, ci-in sialpi khat mansak uh hi. pasalte in gal leh sa manin a pasal hihna a latsakna–un, akgia sawnkai, mukha siik, vakhu khe a hoih theithei-in zemin, vakhu khebom saiha paakdial tong 8 a nei zote milian mahmah hi a, a tam zaw in tong 2 tong 3 kan nei zolo uh hi. Samat simna lamsang panin, Sai man te’n saidial, sahang man te’n sahang dial, cih bang, Ciingpi man te’n dialvom khat, a hih kei leh nim vomin dialvom khai se uh hi. Sahang, Humpi, man te’n dialsan khai uh hi. Taang 100 ai te’n naang phanin taang 100 ciangin tawn khat, 200 ciangin tawn nih cih bangin khai uh hi. (Taang 100 ih cih pen seu(seng) 100 hi a, seu(Seng) za ciangin tu lai ei bungin bung 300 cihna hi-in Taang 100 neite hau ki sa mahmahin na ai uh hi) Tu lai ei lokho mite in taang 100 cih thadah seng (seu) 10 pianna zong ki kho zo nawnlo a hih manin ih pu ih pate a hat mahmah a hihna uh theihuai hi.\nKhanthuam’ kido pihte pen Thahdo leh Zo hi zaw deuh uh hi. Lushei leh Zahaute tawh a kidona gen taak om kholo hi. Khanthuam’ tapa Kamhau in, Guite tanu tawh a ki ten man hi ding hiam, Guite tawh kidona zong na tam kholo hi. Khanthuam in Pawite’ huhna tawh Thahdo leh Zote na hawlkhia to zelin tua mun leh gamte guite leh Sukte in luahto pahpah uh hi. A hih hangin mallam a atai pawl khatte hong ciahkik thei zel om uh hi. Sukte hausa cih ding bangin hong om ciangin, Khanthuam teek mahmah ta hi. Hih hun pen A.D 1840 kim pawl hi dingin ki ummawh hi. Khanthuam in gimna, tawlna, gentheih haksakna, zawnna ngauna, gilkial dangtakna, haksatna tampi leh mite’ simmawh bawlsiatna tampite’ lak panin, minthanna leh gualzawhna tampi a ngah khit ciangin Mualbem khua-ah si a, Zo ngeina bangin kawsah tampi keng hi. A sih ni-in zongeina bangin nasia takin ki lam a, sih nung a ni kop kimlo-in ki vui hi. Tuck leh Carey in Khanthuam galhang galhat a hihna “The Chin Hills by Carey and Tuck Volume.I.” sungah na ciamteh hi.\nMangkaang galkap maang Col. Johnston in, “Sukte (Tedim ) mite in Chittagong mualtung nisuahna gam lam a om, a thahat mite a hih manun, Shindus mite a hawlkhia mite a hi uh a, galsim uk, galsim siam, galhang thahatte a hi uh hi,” ci-in a pahtawina thu, The north-east Frontier of bengal; Page 163; na sungah na ciamteh hi.\n(Teimei=Meitei gam, Lamtui= Falam gam, cihna hi)\nTaanglai mi minthangte leh mi gualzo, mi lawhcingte’ nuntakna lui ih et ciangin, haksatna tampi na thuak masa phot uh a, a tawpna-ah minthanna leh lawhcinna na ngah pan uh hi. Tu hun ih Christian biakna en mah leng zong, lai siangtho sung a mi minthang ih cih, Moseste, Davidte, Josephte bang zong a khua nungah nakpi in minthangin tu dongin a tangthu a zaknop mahmah hangin amaute thuakna gimnate ih et ciangin en ngam ding hilo hi. Pasian in mi khat a lap toh nop ciangin na mawk lamtoh lo-in haksatna nakpi takin na thuak sak phot se hi. Mite’ simmawhna leh bawlsiatna na thuak leh na lawhcin ding nai mahmah ta hi, ci-in thei in. Pasian in mi thupi khat a hong bawl nop manin Training hong piakna a hi hi.\nHih Khanthuam’ tangthu ih sim ciangin zak nop mahmah a, Pasian in a neu tung a kipan Moseste Josephte mah bangin makai ding, Ukpi ding a ana koih kholhsa ahihna kimu hi. Tangthu zaknop ih cihte pen haksatna tampi a na thuak mite’ tangthu na zaknop pan bek hi. Tua mah bangin nang zong na tangthu a zapnop theih nadingin haksa na thuak ciangin lungkia ken la nakpi takin hanciam teitei in. Tua hi leh nidang ciangin na tangthu zaknop thei pan bek ding hi.\nSource -  Vung Zakham’ tangthu pan a kila hi. Tonzaang Myo.\n Pum Zakham tangthu pan a kila a hi hi. Tonzang Myo.\nBeh Taangthu Taangthu Thuluui/Articles Zomi Paltan (Galkap)\nItem Reviewed: Khanthuam Tangthu – Sukte Gamzai Kipatna Taangthu. Description: Rating: 5 Reviewed By: Cinpu Zomi


timestamp: atn

url: =Social & Culture - MYANMAR MISSION CHURCH\nMainMINiSTRIESW.M MINISTRYMEN'S MINISTRYYouth MinistrYCHILDREN MINISTRYHome CellsOnline PrayerAbout UsContact usDonateCHURCHESCalendarLinksMediaPhotosVideosMusicAudio SongsLiteratureUSA ThupuakZOSOLLOnline BibleSocial & Culture"Donghuh Piakna"MISSIONSagaing MissonBlogsMy PageMembers\nSOCIAL & CULTURE DEPARTMENT\nPa Gin Za Mung, DEACON\nPa Gin Za Mung(Mungtawng) pen Tedim gam Saipimual ah suak hi. Amah pen Pasian a it mahmah khat leh Pasian thu a lungngaingai pa khat ahi hi. A Nu Pi Thang Ngaih Zen leh A Pa Pu Cin Ngaih Thangte hi-in, amau zong Saipimual mah ah piang uh hi. Suahpih unau Sagih pha in, tua sungah a u pen hi. Tulaitak in azi Nu Hang Za Nem leh ata-te tawh Florida gam-uk, Ft.Lauderdale ah teeng uh hi.\nPawlpi Sungah Panmun\nPawlpi sungah Nopna,Dahna leh Ngeina lamah panmunpi(tavuan) len in om hi. Hih panmun pen Pawlpi ading in, athupi mahmah nasep lianpikhat hia, thulehla amanlang thei pen a, kizak zawhna ding leh ahunlap a kipanpih zawhna ding ahi hi. Ngeina te khahsuahlo a, kepcin' theihna ding leh hilhsawn kik theihna ding ngimna hi. Hih thu tawh kisai in, sepnop,dotnop leh ngaihsut piaknop aom leh ama tungah kidong thei hi. S & C DEPARTMENT PAN PAWLPI SUNG, US GAM SUNG LEH GAMDANG AH SEPKHIATNA LEH MAPANNATE\n1. Pawlpi mite omna khawlna kigamlakna hangin, Pawlpi kem siapa in Pawlpi sung vai khempeuh leh Pawlpi mi vaikhempeuh ah hong vantheih, hong huh, hong panpih theih zawh semsemna ding lunggulhna tawh Pawlpi'n Siapa zat dingin Mawtaw khat leisak hi. Siapa leh Mawtaw cidamin kumzatampi pawlpi ading thupha hi-in Pawlpi hong makaih zo semsem ta hen. Amen.\nMawtaw man a nuai-a bang hi.\n2. Nopna leh Dahna lamah thuvanpi Pa Mungtawng in Feb 28, 2011 nitak in Pawlpi kem siapa tawh Pa Thangtawng zi Nu Siantawng i pi hong nusiatna hangin aom na inn Plantation, Florida ah Pasian kammal tawh thapiakna leh hanthotnate nei thei uhhi. DONG HUH NA & CITPIAKNA\nMyanmar Mission Church(MMC) pawlpi in, Topa gamzai nading panmun tuamtuamte khen in mapanna tampi aneih banah April, 2011 in kawlgam sungah aom/teeng ZOMI Pasian na semte huh piakna dingin itna leh veina tawh “Dong Huh Na leh Citpiakna” ci-in nasep thak khat neih dingin Social Welfare & Cultural Department pan in gelna kinei hi. Huh piak dingte anuai a bang hi.\n1. Pasian ading kum tampi semin citak aa, bang mah paubanna aneilo mi,\n2. Pawlpi deidana omlo, Zomi sung bek hi ding hi.\n3. Damlo zawngkhal in Pasianna zong semzonawnlo mi leh,\n4. Pawlpi pan en zonawnlo, panpih zonawnlo in, nuntakna ding lungkham -genthei aom Pasian na sem mi-te hi ding uhhi.\nHuhngah Ding Mi\nHih huhna ngah ding mi tawh kisai in gelsa le ngaihsutsa omnailo hi. Atung a thu tawh kituak piak ding kilawm Pasian nasem mi natheih/ namuhna aom leh Social Welfare & Cultural Department ah ki zasak thei hi. Pawlpi updan, kampau leh dinmunte deidanna omlo hi. Zomi Pasian nasem mi khat hi ding hi. A kingah thu ( Information )khempeuh S&C Department in enkik dingin, a ngah ding kilawm(Qualify) pen pen ki kipsak ding hi.\nHuh Piak Hun\nHuh piak hun pen kum khat in khatvei ta hiding hi. Atawm, atam hilo in, aom zahzah, akingah zahzah ki khakkhia ding hi.\nNang Zong Kihel Thei\nKawlgam, Zomi Pasian nasemte sungah pawlkhat Pasian nasemte in huhna leh panpihna zong ngahlo in, Pasian aitna leh Pasian sapna tawh citak in na sem uh hi. Munkhat khat ah Pawlpi in anek ding, azat dinguh akicingin piazolo bek thamlo in, pawlkhat bangin apiazolo himai hi. Ahih hangin lungkialo in, genthei haksapi in Pasianna sem uh a, khat veivei damloh in, a kibawlna ding zatui,zaha leina ding takpi zong omlo ahih manin, ahuncinglopi a, hong nusia pawlkhat bang om khin hi.\nHih cibanga om Pasian nasemte i etkik ciang, damlo leh genthei a om Pasianna semte ih et, ih kep ding pen i mimal tungah mawhpuakna lianpi om hi cih ka mu hi. Pasian nasem te ka cih teh, Pasian nasemte tawh ahih kei leh Pasian nasepna tawh akipengding in Zomi sungah mikhat beek ka mu kei hi. Nang mahmah Pasian nasem khat zong hi thei, Na innkuan sungah na Nu/Pa, Na sanggampa/nu khat zong hikha thei ding, ahih kei leh na tanau sung, na meltheih sungah cih bangin mi khat teitei om dingin ka um hi.\nTua ahih manin ahaksa Pasian nesemte huhna leh panpihna ding tawh kisai kong pulakna uh, Zomi UulehNau akuamaciatin zong hong lainatpih, hong lungngaihpih, hong veipih dingin kong lamen uh hi. Eiteng mah in i vei kei a, i pankhop kei leh kua in ei tangin dingin Zomi Pasian nasemte hong huh hong panpih ding hiam?\nHun leh nite hong bei ma in, a haksa Pasian nasem te huhpiakna ah mikhat bek vaihawmna leh piakkhiatna tawh ki semzolo ding a, hih bang nasepna hongveipih nu le pa, Uu leh nau akua matek in nong huh nong panpihna tawh maakipang zo bek ding ahih manin nong panpihna uh kong lamen mahmah uh hi.\nHih huhpiakna tawh kisai in, piakzah ding ciangtan omlo hi. Piakzawh zahzah kisang hi. (e.g U.S sum- Cent khat pan atungsiah ki sang hi.) Piakpah ding aom kei leh zong kamciam tawh ki mapiak thei hi. Check/ Money order/ Cash(sumtang) bek kisang ding hi. Check tawh ahih leh Payable to “Myanmar Mission Church” hi dingin, Memo ah Donghuhna leh Citpiakna na gelhsak in. Piakdan ding zong anuai abangin ki piathei hi. Manlahna leh buaina tuamtuam hangin nong khak thei kei leh zong, hun nangah teh, direct in na deposit theih dingin, Bank min leh account number te anuai a bangin kong theisak uh hi.\nPhone No : : (561 ) 707-8729\nNong piakkhiatna tungtawn in Topa'n azah tampi thupha hong pia ta hen. Amen. Hehpihna tawh na min leh na omna hong theisak hamtang in. Thu hong ngetsak nuam hi ung.\nNangma Kingapzah Tungah Kamciam Piakdan –TEL IN:\n(..... )1. Khasim(Monthly) in,\nPasian ka itna leh ahaksa Pasiannasemte ka itna tawh(_________.Dollar) piak dingin kakhensat hi.\n(..... )2. Kumkhat ading in,\nPasian ka itna leh ahaksa Pasiannasemte ka itna tawh(__________.Dollar) piak dingin kakhensat hi.\n(.... )3. Akum leh akhasim cih bang hilo in,\nTutung pen bang mah kamciam leh piakdan te tawh hilo in, Pasian ka itna leh ahaksa Pasian nasemte ka veiluatna tawh hizah(_____________.Dollar) in hong ki hel ing. Mailam ading bel thu kizalai ni.\nDong Huh Na leh Citpiakna tawh kisai atheinuam leh huhna apianuam i om leh anuai ah kikhak thei leh kidong thei hi.\nSocial Welfare and Cultural Department\nE-mail tawh zong hong contact thei hi teh. mmcflusa@gmail.com hi.\nYou need to be a member of MYANMAR MISSION CHURCH to add comments!\nJoin MYANMAR MISSION CHURCH\n“[A Church Divided Over Leaders] I appeal to you, brothers and sisters, in the name of our Lord Jesus Christ, that all of you agree with one another in what you say and that there be no divisions among you, but that you be perfectly united in mind and thought.” More…\nSouthern Baptist Disaster Relief Team Heads To OKC Area After Tornadoes\n5 dead in church van crash in Illinois\nPrayer List: Tornado Hits Elementary School in Moore, Oklahoma\n************************************* ****************************** ************************************************************************\n&amp;amp;amp;amp;amp;lt;div align="center" style="width:140px;border:1px solid #ccc;background:#fff ;color: #fff ;font-weight:bold;"&amp;amp;amp;amp;amp;gt;&amp;amp;amp;amp;amp;lt;a style="font-size:12px;text-decoration:none;color:#000 ;" href="http://mycalendar.org/Religious/Christian/"&amp;amp;amp;amp;amp;gt;Christian Calendar&amp;amp;amp;amp;amp;lt;/a&amp;amp;amp;amp;amp;gt;&amp;amp;amp;amp;amp;lt;/div&amp;amp;amp;amp;amp;gt; Thanks for visiting © 2013 Created by Myanmar Mission Church. Badges | Report an Issue | Terms of Service


url: =SIAMPI MAW PASTOR? Agelh ~ Lian Muan Kim, Ph.D - Laibu Saal\nHome > Thuluui/Articles > SIAMPI MAW PASTOR? Agelh ~ Lian Muan Kim, Ph.D\nSIAMPI MAW PASTOR? Agelh ~ Lian Muan Kim, Ph.D\nAgelh ~ Lian Muan Kim, Ph.D\nAaron khang pan siampi gui hong kipat ma-in siampi tam simsim om khin hi: Melchizedek (Gen 14:18), Moses sungh pa (Exo 4:1), Israelte Egypt gam pan hong paikhiat-un siampi honkhat in zui (Exo 19:22, 24), Midian-te siampi (Exo 18:1), Josephsungh pa (Gen 41:45), leh pasian tuamtuamte’ siampite zong kimu thei kawikawi hi (1Sam 5:5; 1 Kings 12:32; 2 Chro 139).\nNgaihsut pak ding:\nAaron khang bangin pastor khang kizom ding hi leh bang i suak zen tam? Pastor pen Levi minam hi hamtang ding hi leh kuan sem mawk ding? Kum 30 pan 50 kikal bek hi leh a sem nawnlo ding tam si ni e! Poina hemna a neilo bek hi mawk leh…zi le ta vai ah paubanna a nei vetlote bek hi leh e … a cidam sitsette bek hi leh, khamul heuhlo sam meetlo ding ci lailai … siampi le pastor bel a kibatna taktak om kei mai!\nSiampi le pastor a kibatna a gen ding hi leng i gen theih ding taktak khat bek om mai hi – Pasian thu hilh ding! Tua lo dangte bel kibatna om lo mai hi. Siampi le Pastor kibanglo ahih leh … Siampi le pastor kibanglo ahih leh ka sehsuah piak a kul nawn diam, kua tungah bangzah bangci piak ding ka hiam, Pastor-te koicih ding, cih dotna tuamtuam hong om pah hi.\nSehsuah piak a kul nawn diam?\nThuciam Lui sungah sawm-a khat nam thum om hi: 1) Israelte in siampite le levi-te’ nek dingin sawm-a khat pia uh hi (Lev 27:30-33; Num 18:21-32); 2) A lo sung pan a piang khempeuh I sawm-a khat pia uh a, biakinnpi ah hong paipih uh hi (Deu 14:22-26); 3) Kum 3 a cin simin sawm-a khat piakbeh uh a, amau khua ciatciat ah khol uh hi. Levi-te, meigong tagahte, leh pemtate aa dinga a piak uh ahi hi. Tua hi-a, Israelte piakkhiatna pen 10% bek hilo-in 23% bang ahi hi.\nKua tungah bangci piak ding ka hiam?\nSiampite longal in sehsuah pia uh a, siampite, levi-te, mizawng dampam pemtate ading leh biakinn vai tawh kisai-a zat dingin pia uh hi. Pawlpi kiphuh khit- akipan pawlpi sungah pia uh a (Acts 4:34-37; 2 Cor 8:10), pawlpi nasemte aa ding (Phil 4:15), mizawng daipamte aa ding (Eph 4:28), leh cimawh huh na dingin pia uh hi (1 Cor 16:1-3). Bangzah pia ding cih lian omlo a, piak zawh zahzah piak ding ahi hi. Neih nailoh sung pan hilo-in neihsa sung pan a, khenkhiat ding ahi hi (1 Cor 16:2; 2 Cor 8:3, 11, 12).\nPastor-te koicih ding? Bangzah pia ding?\nSiampi hilo uh ahih manin sawm-a khat (sumpi khempeuh) amau ngah ding hilo hi. Ahi zongin hoihtak a pawlpi a makaih makaite, a diakdiak in thugen le thuhilh nasep hanciamtak in a semte in pahtawina a zah nih a ngah ding uh a kilawm hi. Banghang hiam cihleh Lai Siangtho in, “Bawngtal in buh a cil laitak in a muuk hencipsak kei in. Na asem mi in thaman a ngah ding kilawm hi,” a ci hi (1 Tim 5:17-18). Kua in ama sum zangin galdo in kuan ahi hiam? Lenggah kung suan a, a gah a nelo kua om ahi hiam?\nUpate le pawlpi mite aw, i pastor-te hoih tak i et mateng Pasian thu a mang nailo ihi hi. Pastor-te in zong i sep ding teng hoihtak i zawh kei leh a zumhuai ahi hi. Thuman ding haksa sa kei ni. Sumpi khawng it tentan se dah ni. Sumpi it tentan-a, pastor-te khasum khan ding khawng haksa a sate pen piakkhiatna a hat pawl hi khollo zaw uh hi. Nang sum na it leh phamawh kei. Nangma neihsa ci ni. Ahi zongin banghangin pawlpi siate in nang hangin gilkial lawh liang ding uh ahi hiam? Pasian sum Pasian nasepna-a zat ding hi-a, bank khawnga koih euau ding hi masa lo hi. Biakinn sangin siate thupi zaw a, inn le lo sangin nuntakna thupi zaw hi. Judahte in siampite a vaak mah bangun pawlpite in i pastor-te vaak ni. Vaak nuam limlim peuh le hang Pasian in hong vaakzo sak ding hi.\nItem Reviewed: SIAMPI MAW PASTOR? Agelh ~ Lian Muan Kim, Ph.D Description: Rating: 5 Reviewed By: Cinpu Zomi


url: =Singapore, Orchard Road aom Tang Plaza mai ah gul golpi khat kiman, Video ki khahkhia :: ZOMI DAILY\nposted on 30 January 2019 at 8:38 pm Lomkholna: News, Sawltak, Singapore, World\nSingapore gamsung vanlei vanzuak, gamdangmi khualzin cihte tawh akidim zihziahdetna aminthang mahmah Orchard Road tungah gul golpikhat kimukhia cih Straits Times pan kiza hi. Orchard Road, Tang Plaza mai ah Tuesday zingsanglam 9am hunpawl in akimu ahihi.\nTua gulpi pen Python akici Thaam namte hi a, asauna Meter 3 (Pi 9.8) bang pha in, gol mahmah sawnsawn hi.\nVeteran Wildlife Expert khat ahi Subaraj Rajathurai kicipa in agenkhiatna ah tua gulpi pen Stamford Canal tawh akizom in akibawl ahi tuinin aluankhiatna “Drainage System” panin hongpaikhia hiding hi ci’n genkhia hi. Tua Drainage System pen Orchard Road lamzikpi dungteng ah leisung ah akibawl ahihi. Subaraj Rajathurai pen gamsa Wildlife te akem acing nasep asepzawh kum 25 bang Experience aneikhin khat ahihi.\nTua gulpi pen AVA akici “Agri-Food and Veterinary Authority of Singapore” te’n mankhia uh a, ipsung ah guangin puakhia uhhi. Straits Times te genna ah tua gulpi pen Wildlife Reserves Singapore te khutsung ah ki ap cih kiza hi.\nVideo: Some shoppers along Orchard Road were in for a slithering shock on Tuesday morning (Jan 29). Readers told The Straits Times that they saw a large snake outside Tang Plaza at around 9am. In response to ST’s queries, the Agri-Food and Veterinary Authority of Singapore (AVA) said that the python has been removed and handed over to Wildlife Reserves Singapore.\nGulpi pen gollua mahmah ahih manin akiman laitak in pasal vive mi 6 bangin lenhuancip uh himahleh lenkip zolo uh a, alu khahsuahkha uh ahih manin khatpa ii akhut tupheikhaliang hi. Akhut pen akamsung ah petcipsuak ahih manin tawmvei buaipih mahmahman uh a, ahi zongin anunung ah akhutpen gulpi ii akamsung pan lakhiakik theisam uhhi.\nMore: Singapore gamsung meikhuam tungah gul kimu, aki hepkhiatdan kimawhsak\nTua gulpi akimat laitak in ngongtatlua, kidop bawllo hi ci’n ACRES akici “Animal Concerns Research and Education Society” te’n amante mawhsak mahmah sawnsawn uhhi. Gulpi pen khetawh tuansuk, siksuk in amatdan uh ngongtatlua hi ci’n ACRES makai Deputy Chief Executive Kalai Vanan in genkhia hi. Sawltak #zomidaily\nPrevious: Asuakta Gam leh Minam\nNext: Vaimim gap thum tungpan thalakna ~ Dong Mung


url: =Malaysia, Puchong meileng lampi sikzawn tungah pasal khat meileng in taihlum :: ZOMI DAILY\nposted on 1 August 2018 at 9:24 pm UTC+9:30 Lomkholna: Malaysia, News, Sawltak, World\nMalaysia khuasung kikawmna LRT (Light Rail Transit) meileng lampi tungah tuni Wednesday zingsanglam in pasal khat asisa in kimu cih NST pan kiza hi. Tua pasalpa pen Pusat Bandar Puchong LRT panin apamdeuh 100 Meter aki gamlakna meileng sikzawn “Rail Track” tungah asisa in akimukhia ahihi.\nSerdang district police chief Asst Comm Ismadi Borhan in agenkhiatna ah zingsanglam 7:51am hunpawl in hungetna “Distress Call” hongki zasak cihi.\nPolice te aphual ah atun uhciangin meileng sikzawn tungah pasalkhat asisa in na om a, apumpi apuansilh te avelcian uhhangin apumpi tungah bangmah ID “Identification” puak neilo ahih manin, asipa pen kua cih kitheilo hi.\nHihvai tawh kisai in NSTP te’n agenkhiat masakna ah LRT Passenger khat meileng lampi sikzawn tungah kiasuk in, meileng in gawikha in sihi ci’n pulakkhia masa uhhi. Ahi zongin tua aki pulakkhia pen athupiangzia taktak hihtuaklo, meileng lampi sikzawn tungah akiasuk in meileng in agawikha cih hihtuaklozaw hi.\nPolice te’n CCTV Camera footage te a etcian uhciangin tua asipa pen amathu in meileng lampi sikzawn tungah akumsuk kimuthei hi. Tuazawh asawtlo in meileng paiphei ahih manin, gawikha in asi hizaw ci uhhi.\nTua asipa pen midang khatpeuh in abawlsiat, ahih keileh gitloh gamtatna “Criminal Element” cihtezong kimulo hi. Tua ahih manin Police te’n asipa pen zukham in meileng lampi sikzawn tungah akumsuk hiam, ahih keileh amahleh amah asinuam, akisihbawl Suicide nuamin akumsuk hiam cihpen hoihtak kancianding uh kici hi.\nTuapa sihna pen atuahsia in asivat “Sudden death” cihtawh thu kibawl, kiciamteh phot in, aluanghawm pen Serdang Hospital ah asihna ahang kancianding, Postmortem bawlding in kipuaksak hi.\nHih buaina Incident hangin Rapid KL meileng tepen IOI Puchong Jaya leh Pusat Bandar Puchong kikal ziakaisaktuam pahhi.\nRapid KL te’nzong amau ii Company Twitter tungah hihvai tawh kisai in gelhkhia uh a, asawtlo in Official Statement khahkhiading ci uhhi. Sawltak #zomidaily\nPrevious: Malaysia, Sentul aom Motorcycle zuakna meikang, numei khat kangtum\nNext: Ka gensawn ding theikeng


url: =Malaysia kumpi phalna tawh aciahkhin mi 840,00 pha, August 30 dongbek ki ciahtheilai :: ZOMI DAILY\nposted on 6 August 2018 at 4:07 pm Lomkholna: Malaysia, News, Refugee, Sawltak, World\nVideo: Over 840,000 illegal immigrants have been expatriated and RM400mil in compounds collected as of Aug 1 this year since the Immigration Department started its 3+1 amnesty programme in 2014, says Immigration director-general Datuk Seri Mustafar Ali. With the amnesty programme ending on Aug 30, he said Immigration counters nationwide would remain open on weekends to facilitate the last-minute surge in the number of illegal immigrants expected to surrender themselves.\nPrevious: Singkung agah theilo te agahding a bawldan\nNext: Custom Officers tetawh kipawlsim in guta te’n vankham kikepna pan RM30 Million man gukhia


url: =Khamtung gam mawtaw lampite :: ZOMI DAILY\nposted on 8 November 2017 at 9:06 am Lomkholna: KingMang, News, Zomi\nDear Lawm Thangno leh Zogam avei lai sim teng, Amasa in U Thein Sein kumpi panin DASSK kumpi ong ki laih teh Kawlgam ah mipi thuneihna ong om zawdeih dingin ki lam mahmah in ki sakha hi.\nNaypyitaw ka zin tawh ki tuak in, DASSK in lotdaw ahon masak ni in ka va omthei hi (observe). Tua zawh pu CST leh pu GKL pi CNM te zui in lotdaw kikhop laitak in ah nih vei ka mu thei hi.\nKa gen nop ah M.P. te in thu gen khuan neilo uh aa, nidang lai mah bang in vuanzi te leh baho kawlkumpi (central government) te thu thu in Kawlgam aki uk lai hi. M.P. te’n tung lam pan a gen ding a kisawl te bek gen thei uh hi.\nM.P. te ong pulak uh thute pen baho kumpi te budget a gen uh hi lel aa, amau vaihawm zawh omlo hi. U Thei Sein hun aa ki pan DAASK hun tuni dong ei M.P. te vai hawm aa ki ngah khat bek om lo hi. U Thei Sein lai in Tedim in district ngah zo khang, tu’n ah zong ngah zo tuan nai khang.\nM.P. te aaku lo zaw in, mipi te leh CSO (NGO hilo) te’n vai hawm zo phu zo hi leeng sep theih na ding lampi om hi. GTN; Nippon Foundation te nehzo leeng, Dr. SaSa in Matupi gam khantoh na ding in vai tampi hawm hi, vanleeng kuan bawl ding in Milwaukee skyline innpi alam engineer pa paipih hi. Kawlpi – Taingen – Haka pai pih hi.\nEi zong Saizang vanleeng tuai bawl ding hi leeng lampi om ding hi. Tukum Saizang Khuado lai hawm sung ah Saizang ah mipil mi hau tampi om hi, avai hawm zo ding tampi om hi.\n1970 kum in mawtaw zui in Shan gam mun tampi na zing ngei ing. 2016 in Lashio ka zin thei aa Shan gam leh Zogam lampi ki khai lua mahmah in, kakah bang suak zawzen hi. Zogam lampi te asphalt kiphah nailo in 1970 kum bang lai hi.\nRed line leh Blue line te motorcycle pai thei na ding in zikzo leeng aa, Tedim – Kawlpi tai 20 in tom zaw in, a hoih zawk na ki thei leh, Shan gam bang in tool free road in bawl zo leeng i lampi te khangto zo pan ding hi. Mi tung bek ah ki ngalo in, Zogam lampi hoih na ding adeihsak vilvel mi hoh khat (sum/ pilna/ thatang/ hun apia zo ding) ki pan khia leeng hoih ding hi.\nGTN: Tedim pan in, I khua tek ah lampi atun na ding in, kothukotha (self support) in i han ciam tek hi. Tua mah bang in, Tedim – Kawlpi lam hoih na ding en i sep kul hi. En pan phot leeng kumpi budget, gamdang huh na ong pai ding hi. Zomi te lung kituak hanlungciam khangto diam. Than gum hat na hi lo, Topa tha tawh.. Topa thupha. King Mang\nPrevious: Vanleng sungah nupa ki totgawpna hangin “Emergency Landing” kibawl\nNext: Tulaai Leitung Thuthang tuamtuam te Updates (Nov 07)


url: =Aizawl - Meaning And Origin Of The Name Aizawl | NAMEANING.NET\nAizawl Expression, Aizawl Soul Urge, Aizawl Inner Dream\nNumerology information Aizawl:\nWiki information Aizawl:\nIndian city, Dated location, Location, City/Town/Village, Capital of administrative division, Statistical region\nAizawl is the capital of the state of Mizoram in India. With a resident population of 291,822, it is the largest city in the state. It is also the centre of administration containing all the important government offices, state assembly house and...\nAizawl Football Club is an Indian football club from Aizawl, Mizoram. Formed in 1984 the club has always been an amateur team but in January 2012 it was announced that they were to participate in the 2012 I-League 2nd Division, the second tier of...\nFacebook pages same name Aizawl:\nLe'Ah, Justine, Kwasi, Symphony, Tariq, Bardolph, Devon, Robyn, Amrita, Wasim, Marian, Nature, Baqir, Austen, Kaden, Eland, Andrin, Raihan, Barnard, Maureen,\n1884 - Étienne Gilson - French philosopher and academic (d. 1978)\nRhea Soulurge, Sarvan Soulurge, Jind Soulurge, Emiyah Innerdream, Mahiane Soulurge, Kennadee Expression, Holtzclaw Soulurge, Eigel Soulurge, Pristavka Soulurge, Dalita Innerdream, Hurding Expression, Kennadee Soulurge, Kennadee Innerdream, Decepticon Expression, Priyaakshana Soulurge, Stanzig Soulurge, Hlulani Innerdream, Decepticon Soulurge, Thur Expression, Negratti Soulurge,\nPywell, Taglesir, Konstance, Hesky, Kampshoff, Galitzin, Menegay, Ghiassi, Raisuni, Boria, Fallier, Luizo, Ronty, Syafie, Anslinger, Leagues, Kullolli, Soukenka, Murao, Aizawl,


url: =Armenian Tapidaw 1.5 Million Kithalupna ~ Thu Tatuam (Siyin News)\nArmenian Tapidaw 1.5 Million Kithalupna\nWednesday, April 15, 2015 Tapidaw Taw Kisai No comments\n1915 kumh Ottoman emperor (Tulaitak Turkey) lal hun sung, Armenian tapidaw miihing 1.5 million thatlumh ngei hi. Tualaitak Ottoman empire sung ah Armenian te sia million 2 bangh pha in kison aa, tudong Turkey ngamah hi tualthalupna thu taw kisai thuson tu kikhaam hi.\nArmnian te kungah ngupna thu ason masa sia nungzui sawmlenii te sung pan Bartholomew le Thaddeus hi aa, minambup in Jesu nung azuimasa minam ahihang 15 century hun ciang Ottoman Emeror te in zothal uh hi.\nOttoman emperor khutnuai ah aom sung Tapidawte in Muslimte sang shia atamzaw pia sak aa, ngupna thuson khaam citak khaam uh hi. Ahihang Armeniante sia muslimte sang pilzaw, hauzaw, thiamzaw ahikom 1890 ciang ngamuk Sultan Abdul Hamid II in "Armenian te sia vaihawmna ka pia tu aa, abil ah thingkuang ka aw sak tu hi" ci hi.\n1894 - 1896 kilaklaw kumh 2 sung tul tam tatak ma that uh hi,\n1908 kumh ciang "Young Turks" kici pawl in ngam puaphat tu kipan ci paulap aa, tapidawte lametna pia peuma ahihang leilotthu na suak hi.\n1914 leitung ngalpi khatna kipan aa, Armeniante in Turkey te khutsung pan suakta nuam ahikom, Russia te sang pawlpui ci'n kingaw aa,\n1915 April 24, ni ciang Armeniante sung pan mipi, mihaute kaikhawm masa in mongpat that aa, akhuathingbup sim in thatlumh siat aa, ahonpi in sennealngam sung kaplumh uh hi.\nHi hun sungah Young Turks te in “Special Organization,” ci aa, Tapidaw minpu theampo tuisung ah tuita sak, liangna pan sawnsuk, ahitang in mei taw haallumh aa, numeite buan thuakzawk ciang thinglamte tungah kilhlumh uh hi.\n1918 ciang Young Turk lampuite ngallel in Germany ngamah taai aa, Tapidawte athalup nawn ngawl tu kamciam apiak ciang tawlnga pheang hi.\n1922 ciang Amenian akici peuma sia mimal sim 388,000 bekma Ottaman Empire sung om lai bek hi.\nBuanthuakzawk Kilhlup Thuak Armenian Tapidawte\nTulaitak akikoi Mihing 1.5 Million Phawkna Khansuang\n"Kong doksia azo thei po thatlumh ngawl tu"


url: =Thu Hilhkikna 7 | Siantongluan.net\nThu Hilhkikna 7\nThu Hilhkikna 7 |\nTopa in Moses kiangah, "A masa tawh a kibangin suangpeek nih sui in. Na sukkhap a masa suangpeekte sunga om thute tuate tungah ka gelh kik ding hi.\nKithawi-in Sinai Mual tungah zingsangin hong paito in la, mual dawn tua munah keima kiangah hong kilak in.\nNang tawh kuamah hong paito khawm sak kei in la, mualtung tengah kuamah omsak kei in. Tua mual mai-ah tuuhon ahi a, bawnghon ahi zongin gamta sak kei in," a ci hi.\nTua ahih ciangin Moses in a masa bangin suangpeek nih a sui hi. Zingsang ciangin amah tho baihin, Topa in amah a thupiaksa bangin Sinai Mual tungah paito a, a khutsungah suangpeek nih a tawi hi.\nMeii sungah Topa kum sukin tua lai-ah Moses tawh ding a, Topa in ama min a pulak hi.\nAma mai-ah Topa pai-in, "Topa}, Topa}, hehpihna nei-in a dik Pasian; lungduai-in itna kip leh thutakna tawh a dim;\nmi tul tampite-a dingin itna kip a nei; mawhna, thu palsatna leh khialhna maisakin; ahih hangin bangbang hita leh mawhna a khahkhong ngeilo; pate mawhna tate tung leh tute tung, khang thum khang lina dongin a thukpa," ci-in a pulak hi.\nMoses in leilak lamah a lu kunin a bia hi.\nAmah in, "Tu-in na muhna-ah maipha ka muh leh, Topa aw, kong thum hi; lungkhauh mite ka hita uh zongin kote kiangah Topa hong pai in. Kote mawhna leh kote khialhna hong maisak in la, nangma mi dingin kote hong sang in," a ci hi.\nTopa in Moses kiangah, "En in, keimah in thuciamna khat ka bawl hi. Nangma mi khempeuh muhna-ah, leitung khempeuh hita leh minam khatpeuh sungah hita leh cikmahin tua bang a kibawl ngeilo na lamdangte ka bawl ding a, note lakah a om mite khempeuh in Topa nasepna mu ding uh hi. Bang hang hiam cih leh note tungah kong bawl ding na pen a kihtakhuai thu ahi hi.\n"Tuni-a kong thupiak zui in. En in, na mai-ah Amor mite, Kanaan mite, Hit mite, Perez mite, Hiv mite, leh Jebus mite ka hawlkhia ding hi.\nNa paina leitangah a teng mite tawh thuciamna bawlkha kei in la, tua pen note-a dingin thangzak a suahkhak lohna dingin nangmahmah kidawm in.\nNangmah in amau biakna taute phelin, amau biakna khuamte kuaitanin, amau Asherah milimte na phukpai ding hi.\n"(Pasian dang na bia kei ding hi. Bang hang hiam cih leh Topa}, ama min Aam a hipa pen a aam Pasian ahi hi.)\nNangmah in tua leitangah a teng mite tawh thuciamna bawlkha kei in. Amaute in amau pasian-te tawh paktatna bawlin amau pasian-te tungah biakna pia-in, khatpeuh in note hong sap ciangin, note in ama biakpiakna na ne khading uh a,\nnote in amau tanute na tapate uh-a dingin la-in, amau pasian-te tawh paktatna a bawl a tanute in amau pasian-te tawh na tapate uh paktatsak khading uh hi.\n"A kisung pasian-te note-a dingin bawlin na bia kei ding uh hi.\n"Silngo sawhloh anlum pawi na bawl ding uh hi. Abib kha, a kisehsa hun sungteng, nang kong thupiak mah bangin ni sagih sung silngo sawhloh anlum na ne ding uh hi. Bang hang hiam cih leh Abib kha sungin Egypt panin note na paikhia uh hi.\n"Mihing leh ganhing tacil a pa khempeuh keima-a ahi hi.\nLa a tacilte tuuno khat tawh na tanh ding uh hi. Na tat kei uh leh a ngawng na kuaitan ding uh hi. Na tapa cilte khempeuh uh na tanh ding uh hi. Keima mai-ah a guakin kuamah hong kilaklo ding hi.\n"Ni guk sung na na sem ding uh a, ahi zongin a ni sagih ni-in na tawlnga ding uh hi. Lokhawh hun leh anlak hun sungin zong na tawlnga ding uh hi.\n"Nipikalte pawi, mangbuh a tung masa pawi, leh kum bei ciangin an kaihkhop pawi na bawl ding uh hi.\n"Pasal khempeuh Israel Pasian, Topa Pasian mai-ah kum khatin thumvei kilak ding uh hi.\nBang hang hiam cih leh note mai-ah minam dangte ka hawlkhia ding a, na gamgite uh nomau-a dingin ka keek ding hi. Topa na Pasian uh mai-ah kum khatin thumvei a kilak dingin na paitoh sungun na leitang uh mi khat peuhpeuh in a hong deihgawh khak ding lunghihmawhna omlo ding hi.\n"Note in silngo tawh keimah biakpiakna si na pia khawm kei ding uh a, Paisan Pawi biakpiakna zong zingsang dong na omsak kei ding uh hi.\n"Note in na anpalte uh lakah a tung masa pen Topa na Pasian uh inn-ah na paipih ding uh hi. "Note in keelno a pi nawizu tawh na huan kei ding uh hi," a ci hi.\nTopa in Moses kiangah, "Hih thute gelh in. Hih thute tawh kizui-in nang leh Israel tawh thuciamna khat ka bawlzo hi," a ci hi.\nTua lai-ah sun sawmli leh zan sawmli sung Topa tawh Moses om a, tua hun sungteng anletui a ne kei hi. Amah in suangpeek tungah thuciamna kammalte ahi thupiak sawmte a gelh hi.\nA khutsungah thuciamna suangpeek nih tawh Sinai Mual tung panin Moses hong paisuk ciangin, Pasian tawh amah kiho khin ahih manin a maitang vun a taan lamtak Moses in theilo hi.\nAaron leh Israel mite khempeuh in Moses a muh ciangin, a maitang vun na taang a, ama mai-ah a pai ding uh amaute lau uh hi.\nAhih hangin amaute kiangah Moses pai hi. Aaron leh mihon makaite khempeuh ama kiangah hong paikik uh a, Moses in amaute hopih hi.\nTua khit ciangin Israel mi khempeuh a nai-ah hong pai uh a, Topa in Sinai Mual-ah ama tunga a gen khempeuh thupiakna-in amaute tungah a pia hi.\nMoses in amaute tawh thugen a man khit ciangin, amah in a maitangah kiliahna puan khat a koih hi.\nAhih hangin Topa tawh a kiho dingin ama mai-ah Moses a tum peuhpeuh ciangin, amah a pusuah kik mateng a kiliahna puan la khia hi. Amah hong paikhia-in ama tungah a kipia thute Israel mite kiangah a gen ciangin,\nIsrael mite in Moses maitang vun a taang mu uh hi. Amah tawh a kiho dingin a pai matengin Moses in kiliahna puan tawh a maitang a khuh kik hi.\nTedim Lai Siangtho / Laibu: Thu Hilhkikna 7


url: =Pakistan gam ah Bomb puak, mi 11 si ~ TK Lian :: ZOMI DAILY\nposted on 14 February 2017 at 9:29 am Lomkholna: News, Pakistan, Thangkhanlian, World\nFeb. 13, 2017: Zan in Lahore khuapi ah lungphona a kineih lai-in bomb hat mahmah puakkham a, mi 11 kiim a sih banah mi tampi (dozen kici ziau) in liamna tuak hi ci-in ulian ten pulak uh hi. A bomb puahna mun pen Lahore khuapi-a mi tamna mun Mall Road hi a, zatuizuak (pharmacists) ten drug sale law kici zatui man a laih manun provincial assembly building kong ah lungphona a nei lai takun bomb kipuaksak hi.\nPakistan gam pansan Taliban tawh kipawl Jamaat-ul-Ahrar ten hih bomb puak pen ko puahsak hi a, mi 30 kiim liam hi ci uh hi. A liamte lakah media semte khat zong kihel kha hi. Hih thupiang mit tawh a mu ten Al Jazeera newste kiangah a genna uh-ah motor cycle hawl sihpih bomb puaksak khatin policete mawtaw taihsak in Punjab assembly building kiangah a bomb puak hi ci uh hi.\nSihna tuakte lakah police nga kiim kihel hi ci-in Punjab province sunga inspector general Mushtaq Sukhera in ci a, lungphona neite leh police ulian ten kamkupkhawmna a neih lai takun sihpih bomb kipuaksak hi ci hi. Al Jazeera reporter Kamal Hyder in a bomb puahna kiim police ten khakcip uh a, a bomb puak pen hat lua ahih manin kilometres hun khop gamla panin kiza zo hi ci hi.\nLahore khuapi pen nung kim in Easter Sunday in public park ah bomb kipuaksak in mi 70 val a sihna khuapi ahi hi.\nTua loin nung kum August kha-in Quetta ah bomb kipuak a, mi 74 in sihna a tuahna ah Jamaat-ul-Ahrar ten ko gamtatna hi ci uh hi. Source: Al Jazeera and news agencies/ Thang Khan Lian\nPrevious: Valentine’s Day “Lawm kingai te ni” ~ Peter Suumpi\nNext: Taiwan gamsung ah Tour Bus kibung, mi 32 sikhin, 12 liamgawp ~ ZD\nSingapore te Security ki limgin mahmah uh


url: =Topa Zeisu’ lim leh mel pen a kimawk suaih hi lo hi. A kimawk ngah zong hi lo hi :: ZOMI DAILY\nposted on 3 April 2017 at 2:08 pm Lomkholna: Article, Biakna, ZomiQuavadis\nTopa Zeisu’ luang tuamna puan pen tuni ciang dong Italy, Turin khua ah muh theih in om lai hi. Tua luang tuamna puan tungah Topa Zeisu lim leh mel kimu thei hi. Tua tungtawn in a pumpi tunga liamma om khempeuh mipil Scientist te’n hong lak khia uh hi. Hih luang tuamna puan pen kum 10 ah khatvei ta mipi muh dingin kilak khia den hi.\nTua banah Topa Zeisu in singlamteh a puak laitakin Veronica in a maitanga khua-ul luang pen a dialpi tawh va nul sak hi. Tua dial tungah Topa Zeisu in a maitang lim suak sak hi. Tua dialpi zong tudongin om lai hi.\nUm lo phial na hiam? A lamdang nate pen up huai lo phial mah hi. Egypt kumpi si khinte kivuina han pen Pyramid kici hi. Tua Pyramid sungah kum tulnga (5000) aval khin kumpi Faro-te siluang pen sia het lo in kimumu lai hi. Zeisu’ luang tuamna puan pen kum tulnih (2000) val deuh pan bek hi !\nTuma kum zanga (500) laia Malaysia ah hong si Misiangtho Francis Xavier’ siluang zong tuni dong muat nai lo hi. A luang pen Melaca (Malaysia) ah kiphum masa in, tua khit ciangin India gam Goa ah kipua in, tun zong na muh nop leh kimu thei lai hi. A lamdang mahmah khat ah, hih Pasian’ misiangthopa luang hawm pen kum zali (400) a phak dongin a cin leh a sam khangkhang ahihmanin kimet sak den hi.\nIh gennop bulpi in, Zeisu’ lim leh mel ih neihte pen lim suaih siamte in a upmawh suaih uh hi lo hi a ci nuam ih hihi. Tua limte bel lim hilel ahihmanin thupi lua lo takpi hi. Ahizongin nangma lim, lawmte tawh kizaihna foto, innkuan foto, nulehpa foto cihte zong amau taktak ahih nawn loh uh hangin thupisak namel thei sam hivecin, ei hong gumpa leh honpa’ lim leh mel zong zahtaak in thupi bawl zo lehang hoih leh kilawmsa lo na hi uh hiam?\nPrevious: Bizu Hongleng Nekding Om ~ Cin Lian Khai\nNext: Kawlgam, Magway ah Karaoke saikhat meikang in mi 15 si ~ ZD


url: =1925 photo Jno. Hayes Hammond in So. Africa Vintage Black & White Photograph c1 | Baba News Line\n1925 photo Jno. Hayes Hammond in So. Africa Vintage Black & White Photograph c1 by Historic Photos at Baba News Line. Hurry! Limited time offer. Offer valid only while supplies last. 1925 photo Jno. Hayes Hammond in So.\n1925 photo Jno. Hayes Hammond in So. Africa


url: =August 24 khit Kawlgam khuahun ~ Pu Thangboi :: ZOMI DAILY\nposted on 4 September 2021 at 8:46 pm Lomkholna: Myanmar, News, Thangboi\nAciang aciang pan in D-Day bekbek akigen ngeingai laitak in tua ading akimuang pen ahi Beh galkap te’n August 24 ni in thu tangkona khat hong nei uh hi\nHamdai Pah Lian\nBehte’ tangkona ah buainate avenna ding in thagum hatna tawh kido sang in kikamkupna tawh buaina vensak zawk ding in ngetna ahi hi. Misokte akihel in thautawi teng ki kamkup liailiai ding hi ci’n Col Naw Bu in gen hi. D Day vai kikupna bangmah om nai kei ci’n genlai hi.\nEn Zu Zi lampan in zong “Nisim D Day hi” cihbeh sawnsawn lai ahih man in tua a kipan D Day vai hamdai ta hi.\nHih Behte’ thu tangko hun laitak in Sen kumpi’ palai Sun Guoxiang kawlgam ong pai khinkhian ahih lam ki nungtheih hi.\nAmah pen nipi Kal 1 sung taam dipdep in August 28 Ni aciah ahi hi. Aciah khit ciang in ong pailam alang nih un genkhia pan uh hi\nMisok bupa tawh kimu ahih lam genkhia uh hi. Misokte’ lam pan hong paina ahang pen kawlgam ah kilemna a omna ding leh Covid gal dona ding vaite hi ci’n genkhia uh hi. Daw Su tawh zong kimu peelmawh ding in ki ummawh mah taleh tuavai pulak khialo uh hi.\nNLD That Kei Un\nHih Sen palaipa’ hong pai laitak mah in Sen kumpi in misok te’n NLD aphiatmai ding uh pen Sen in phallo cih thu ngaihtak in hong ging hi.\nMisokte’n NLD golum peelmawh ding in leitungbup in a lam-et kawlkal ah hih thu hong ging ahi hi. Hih thu hong gin khit ciang in NLD leh Sen communist party te’ kizopna laite zong hong kilangh khia hi.\nSen palaipa hong paina pen la lepna (song practice) zong ahi hi. Leitungbup in a etcik mahmah ASEAN palaipa kawlgam hong paiding hita ahih man in Sen palaipa la lemkhol a hong pai ahi hi. April 24 ni a ASEAN thukimna nam 5 te sepkhiatna ding zong ahi hi\nASEAN Palai’ Maban\nASEAN Palai Erywan Yusof hong pai ciang in Daw Su te tawh zong kimuh akul ahi hi. Anasepna khempeuh November kha ASEAN khawmpi ciang in report apiak kul ding hi. Alawhcin kei zenzen leh ASEAN khawmpi khit ciang in kawlgam vai saizia ding lampi dang kizong ding hi\nAmah bel ASEAN palai ahihma June kha kipat lam in zong Kawlgam hong paingei khin hi\nSeptember Ni 1 Ni in misok nihna pa Russia pai hi. Tua lai ah kawl lutol minthang mahmah khat ahi Sitagu Sayadaw Dr Ashin Nyanitsara in zong vazui mawk hi.\nHih lutolpa pen aminthang mahmah aki zahtak mahmah khat ahih man in lamdang kisa mahmah hi. Lutolte’ zehtan hun laitak hi sawnsawn ahih man in kawlte heh phadiak uh hi. Uiko ngeuko in ko ziahziah ta uh hi.\nCovid paulap in misok te’n zumte khak toto uh a tutadih September ni 10 dong khaksak lai uh hi.\nZumte kikhak ahih man in amimatte uh zong zum kah theilo hi. Adiak in Daw Su zum apai khakloh kha 2 bang phata hi. Zum paikha kei leh a sitnite tawh kimu khalo ahih man in apualam tawh thu kizalo hipah hi.\nHih zumte akikhak sung in Daw Su leh misokte’ kimuhna thu hong ging zeuhzeuh hi. ASEAN palaipa hong paiteh kihonate alem leh zumte zong kihongta khading hi\nPu Van Thio leh Pu No Than Kap\nKumpi nihna Pu Van Thio pen akumpi inn mah ah nuamtak in om hithiat lel hi. Falam kampau sung ah nainganzi vai ah aminthang mahmah Pu No Than Kap zong misokte’ meeting sapnate ah vakah zel lel hi\nPu Van Thio leh Pu No Than Kap te amipih te’n phunsan hetlo in “Dalan” peuh ci’n koko selo uh hi. “Ong lamkhialhpih kei lua un teh” cilel uh aidiam kitheilo hi. Sian aw lum bang Hong sung in. Lungdam, Mung Laan Thang (Tonzang, Zogam)\nPrevious: USA, Arizona pan Tg. Thang Lamh Khual (Suangdawh, Samte) in hongnusia\nNext: US News Update: September 02, 2021 ~ Thomas Mung\nFacebook neihpa Tangthu Tomno\nChina ah numeikhat in sumbawlna in Cobra Sokval gul tampikhawi\nThupha Natna ~ T. Sawm Lian\nUSA ah Kawlgammi khat mawtaw Accident in si ~ ZD\nZomi te ading nasep “The Loaf Bakery”


url: =Top 195 Hotels in Peoria, AZ | TripBuzz\n1 Residence Inn By Marriott Phoenix Glendale Peoria\n2 La Quinta Inn & Suites Phoenix West Peoria\n3 Holiday Inn Express Hotel & Suites Peoria\n4 Bluegreen Vacations Cibola Vista Resort & Spa, An Ascend Resort\nSwimming Pool 27501 N Lake Pleasant Rd, Peoria, AZ 85383 MoreLess Info\nLocated in the heart of the Sonoran Desert, Bluegreen Vacations Cibola Vista Resort and Spa embodies the spirit of Phoenix, Arizona. The hotel offers easy access to local attractions such as Heard Museum, Lake Pleasant, Arrowhead Towne Center and so much more.\n5 Comfort Suites Peoria Sports Complex\n6 Hampton Inn Glendale-Peoria\n7 Residence Inn By Marriott Phoenix Glendale Sport & Entertainment\n8 Springhill Suites By Marriott Phoenix Glendale Sport & Entertain\n9 Holiday Inn Express Hotel & Suites Phoenix-Glendale\n10 Staybridge Suites Phoenix-Glendale


url: =[Scam] Your payment information of US$5000 - Zomi Computer and Internet Association\nHome / Scam / [Scam] Your payment information of US$5000\n[Scam] Your payment information of US$5000\nTaang Sianpu May 10, 2012 Scam\nA nuai a bang in lai hong kikhak leh hih pen thu diklo, mi khem te kiang pan hi a, khemna lai ahih ma in thuk kik loh ding bek thamlo in, phiat pah ding pawl ahi hi. Phiat ciang in zong SPAM folder sung ah tuah ding hoih kan lai hi.\nLai hong kikhakna mun pan in undisclosed recipients cih bang hong om leh, tua lai pen nang ma tung ah hong kikhak lian hilo cihna hi pah a, ahih kei leh nang bek hong kikhak hilo a, midang tampite tawh hong ki khakkhawm cihna ahi hi. Sum ngah ding khat pen mi dang tampite tawh hong ki khak khawm ngeilo ding hi cih pen theihsa hi pah hi. Hih bang dan lai i ngah khak leh i thudon loh ding leh, i up khak loh nading deihsakna tawh a nuai a hong khak dan lian in lim tawh kong thuah kawm hi.\nContact Western Union Manager: VAN DER KAAP, Email: <wstn1976@kimo.com> Direct phone numbers is:+971 551 189 953\nMrs Blenda Jane Mc-Donald,Chairperson: Payment Reconciliation Board, UN-IMF


url: =Inntungpan atuahsawm nupikhat apasal in asampan manin honkhia ~ ZD :: ZOMI DAILY\nInntungpan atuahsawm nupikhat apasal in asampan manin honkhia ~ ZD\nposted on 8 February 2017 at 1:47 pm Lomkholna: China, News, Sawltak, World\nChina ah nupikhat innsangdawnpan Suicide dingin atuahsawm laitak apasal in anunglam panin asam tuktum pan namankha bilbel ahih manin akiatsukding pan honkhiathei cih South China Morning Post pan kiza hi. China, Shiquan County, Shaanxi Province sungah Sunday ni thupiang ahihi.\nTua nupinu pen inndawn panin alenkhiatlian laitak in apasal in asam panin nalenkhia a, ahuhding in Police te atunma Minute 3 sungbang asampan lencip hi. Apumpi pen innsangdawn ah kikhai lenglai in, akhe in Pipe khat sikkha bilbel ahih manin kiasuaklo in kilen cipsuak uhhi. Police te atun ciangin amau huhna tawh ki kaikhia, ki honkhiathei uhhi.\nNupinu pen kum 30 gualpawl hi a, atuahsawmna innpen Pi 65 (20 Meter) bang asang ahihi. Hihte nupa in innsangdawn penpen ah aom uh cihi.\nZuo Yu kici Police Officer pa ii genkhiatna ah “amun katun uhciang in nupinu pen apasal in adek tuktum sampanin man hi. Ahi zongin akhutte khamtuak mahmah a, akhutpan khahsuah dekdekta hi. Themciklik ziakailai hile ung, apasal in lenkip zonawnlo in azipen anuai ah kiasuk tading hi ci’n genkhia hi.\nPalik pa genbehna ah nupinu ii apumpi pen Pipe tungahzong ki ngahkha ahih manin, apasal in asampan in alenkipzo cihi.\nAzi in ahihleh “hong khah lel in” ci’n kitom in awngsuasua cilaideep hi.\nNewspaper te genkhiatn ah mihingsam zang 2000 in 30kg agik khouhzo ci a, ahi zongin asamzang in akhouh zongin aluvun cidamna, khauhna tawhzong kisaiding cihi.\nUkdan zong atuamtuam hi ei maw ZD Sawltak #zomidaily\nPrevious: Christian Hymn te’ tangthu: Nong Deihna Mun Peuh-ah Pai Ning\nNext: UNHCR zumpi pan Malaysia Refugee tetung zaksakna (08 Feb 2017)\nMyanmar gamsung biakna dinmun tena ah Buddhist te kiamsuk lamah khangto\nCNF te ong busak tungtawn aa a lungngaih huai thupithuk pawl khat


url: =Global Buanli Family: Tulaai Leitung Thuthang tuamtuam updates October 12, 2013\nTulaai Leitung Thuthang tuamtuam updates October 12, 2013\n· Bowling Green , Kentucky ah City Major pa vaaihawm natawh 10/11/13 ni in Culture Club ci in khuasung a teeng minam kim kipawlna teng tungpan ngeina lahna khat kinei a, Kawlgam Chin state pan Zomi Innkuan Kentucky Culture Department te makaihnatawh Zomi te ngeina laam Puante vakilak thei hi. Bowling Green khuapeen Kentucky state I alian thumna khuapi hi a mimal 100,000 vaal teeng hi. Tuaban ah tulian a Thailand Prime Minister nu sangkahna Western Kentucky University zong om hi.\n· Naikhat tai 125 ahaat Phailin kici huihpi leh guahpi kithuah in India gam nisuahna lam 10/12/13 ni in nasia tak in nawk a, mi 3 si in 10/13/13 ni dong nasia tak in nawk laaiding hi ci in khuahun siamte in taangkokhia uh a India gam taangthu ah ahuaisia peen hiding hi ci in gen uhhi. Kumpi thunei te in mi 5,000,000 vaal kumpi tein muanhuai na mun ah heemkhia uhhi.\n· Philippine gam saklam teng 10/12/13 ni in Typhoone kici huipi leh guahpi in nasiatak in nawk a mi 5 sang atamzaw si uhhi. Hih huihpi guahpi hang in tulian in mi 2,000,000 in meineilo in om ci in Philippine kumpi thunei te in genkhia uhhi.\n· Mali gam River Niger kici tuipi tung ah mi 400 leh van tampi tak apua tembaw khat 10/11/13 zan in kibung a mi 20 si in 200 mangthang hi ci in Mali thuneite in 10/12/13 ni in taangko khia uhhi.\n· Pakistan gam a kibusa Taliban makaaipi Latif Mehsud, US gaalkaap madawk pawl in 10/12/13 ni in Afghanistan khanglam ah hingmat hi ci in US state department te in 10/12/13 ni in taangkokhia uhhi.\nPosted by Thang Khawm Pauzomi at 12:33 PM


url: =A theihhuai Australia Community, Association ki makaihdan pawlkhat :: ZOMI DAILY\nA theihhuai Australia Community, Association ki makaihdan pawlkhat\nposted on 17 September 2019 at 9:18 pm Lomkholna: Khaibawi, News, Zomi\nZomite pawlkhat kibawlna khat peuhpeuh ah makai pan mun khat peuh I letteh kawl kalgap makaite kibangkhathei zel ahih manin tuaci bang in Zomite ki pawlna a kalsuan khak loh nading leh I kipawlnate khuttung lumleh abat loh nading deihsakna tawh mi khat leh nih beek in a phattuampih khak leh ci-in Community Course ka sinlai a thupi ka sak pawlkhat leh Lawyer Maurice Blackburn I gelh leh Incorporated Associations Management and Risk, Ethnic Community Council of Queensland te gelh Board Member Role Descriptions leh Model rules sunga kigelh pawlkhat kaikhawm in a tomthei pen a kong gelhsawn ahi hi. Zolai gelh baihlo mawk ahih manin khialhna oam leh hehpihna tawh na puahsak un.\nPresident/Chairman mawhpuak (President/Chairman responsibility):\nAma mawhpuakpi pen in ahih leh meeting makaih ding ahi hi. Meeting hun ah minute 10 a zekai leh meeting paiteng in amau sung panin ama tang midang sehthei uha, hehtheih hilo hi. I hehnopding leh hun lapding cih hong phawksak hi.\nMeeting Agenda thukimsate ama utthu tawh khelgawp theilo hi. Meeting paite deih dan, Agenda puakte deihdan suakta tak-in thugensak ding hi.\nMipite leh seppihte tawh a hunzui in kimu in holimzel ding hi.\nSeppih management committee te huh in panpih ding hi.\nVice President/Vice-Chairman in ama om loh hunin ama nasep khempeuh sem thei hi.\nNote: Zomi Evangelist Conference 2018, Kalaymyo ah Sia. Pau Khai Meeting makaih dan etteh huai mahmah hi. Pilna neilo mi pawlkhat te’n meeting a makaih uhteh ama lungsim dan a thu a kigen kei leh hehgawp in, na puanlom uh zial inla ciah in, tu-in, nang thugen hithei kei mawk cih thei uh hi. Tua ci bang meeting makaih cih bang Australia ah kizanghtheilo hi.\nSecretary mawhpuak (Secretary responsibility):\nMeeting hun le ni, a nai ding leh a munding limtak zasak dinga, meeting neihma in agenda teng limtak kaikhawm in meeting kahdingteng tungah theisakkholding hi.\nGeneral meeting neihding hun leh a mun ding zong limtak gelding a, mipi tungah ni 14 mapeuhmah in zasak ding hi.\nMeeting hun ah a beisa a nasepnate limtak pulak ding hi.\nMeeting neih ciangin limtak a ni, a kha, a hun, a mun leh a meeting kahteng leh kisam na pi’n a kihel theiloteng limtak ciamteh ding hi.\nMeeting hun ah sepding, pulakdinga kikhensat khempeuh zong limtak pulak in theisakpah ding hi.\nSeppih Management committee sung leh mipi kikal ah a kitangsam bangin thu le la vanding, zasakding hi.\nKipawlna dangte tawh thu le la khat peuh aom leh zong a manlangthei penin a seppihte zasak in vanding hi.\nMeeting kah hun minute 10 a zekai leh ama tangding in meeting kahsung pan midang kisehthei hi.\nNote: Zomi Evangelist Conference 2018, Kalaymyo ah Sia. Langh Za Kap omdan ettehhuai mahmah a, Meeting hun ah Secretary te om dan ding ahi hi. Ama dinmun theilo Secretary pawlkhatte thugennuam in kitul mawhthei mawk uha, buaihuai thei hi.\nSumkemte mawhpuak (Treasurer responsibility):\nSum leh sum lut sum zatnate limtak ciamteh in kemcingding hi.\nManagement Committee or Executive Committee thukimna omlopi in mikhat peuh in sum a lak hang, ama ut thu tawh mawkpiak, mawk leitawisak theilo hi.\nZatdinga khensatsa, thukimsalo buang, President, Secretary leh makai khat peuh in sumkemte tungah sum mawklaktheilo hi. Alak leh zong apiak loh ding ahi hi.\nKi pawlna makaite thukimnalo buang ama ut thu tawh sum mawkzek, mawkzat theilo hi.\nA hun zui in sum din mun sum lut, sum zatnate makaite tung leh mipite tungah pulakding hi.\nI ki pawlna kumpi theihpih ahih leh Australia financial year pen kumsim in July kha hi-a, kumpite tung pan Community Annual financial year report form pen June kha sung ahih kei leh July bullam in hong tung hi. Tua form kumpite tungah I puak kikma in General meeting samin mipite tungah sumlut, sum zatna sum dinmun I pulak bangbang tua form tungah kigelh hi. Mipi theih loh a tua form makaiteng in adak apkik mawk uh leh mipi leh kumpite akhem illegal financial report ahi hi. Tua bang aom loh na dingin sumkemte I pilvangkul hi.\nExecutive Committee Members te mawhpuak (Responsibility for EC members):\nMakai te’n thukimna omsa bangin na asem uh hiam cih vanding uha, huhding a kisap uh leh huh in panpih thei hi.\nMakai te’n thukhun om bangin hong makaih uh hiam, a kalsuan uh hiam cih encikding uha, tuaci bang a hih kei uh leh Meeting ah hansantak in genthei uh hi.\nThukhunzuilo, kumpi deihna leh mipi deihna tawh kituak a nasemlo peuhpeuh President/Secretary/Treasurer etc, guptuam, paihtuam neiloding in hilhding uh hi. Mun pawlkhat ah makaihte deih abat kei leh EC in Emergency general meeting samin makai kikhekna election a bawl zong om hi.\nMipite deihna zong Meeting ah President/Secretary te tungah limtak pulakthei uh hi.\nHihteng I tel leh I zatsiam masiah Zomite sungah biakna Pawlpi thak leh kipawlna thak hong piangpianglaiding in lam ethuai hi. Khaibawi\nPrevious: ZAM Thupuak :: 15 Sep 2019 (DHS te nasep kipan kikding)\nNext: Makai hoih i cih pianpih maw sinna ~ Cin Khaw Mung\nNa hi citciat se hi\nZawngkhaal-lua kisa ka hih man-in\nTonh Thu (11) ~ Awn Za Pau\nBang hangin Hillsong te Praise & Worship nuam kisa mawk hiam


url: =Christian Hymn te’ tangthu: Lamdang Lua Hi, Ong Hehpihna :: ZOMI DAILY\nChristian Hymn te’ tangthu: Lamdang Lua Hi, Ong Hehpihna\nposted on 31 December 2016 at 3:00 am Lomkholna: Article, Biakna, Hymn, Zamkhatkham\n(Khangtangthu Masa 17:16,17)\nFrom Carrell and Clayton’s\n“Virginia Harmony,” 1831\nEngland gam Olney biakinn huang sunga om han-a granite mualsuang tungah, “John Newton, lai-at, hunkhat lai-a thu um lo mi le pumpi kideek lo-a a uangtatmi, Africa gama sila mante’ nasempa, i Topa leh i Honpa’ lainatna kicing in kemin, samkik-a, a mawhna khempeuh maisakin sawtveipi sung suksiat a sawm tua Upna thu hilh dingin a koih pa” ci-in lai kigelh hi. A sih ma-a amah mahmah in a gelh hih teci panna in 18th century lai-a evangelical thuhilhsiapa John Newton’ nuntakna tuampian zia hong lak hi.\nJohn Newton kum 7 zong pha nai pha lo-in Pasian um mahmah a nu in sihsan hi. Sawtpi mah dam lo-a om ahih manin a sawt lo-in si ding cih kithei hi. Tua hi a, a sih ma-in a tapa Laisiangtho tampi muam hi. A pa in zi a neihkik khit, inn pan pialkhia-a pilna tawlkhat sung a sin khit, kum 11 a phak ciangin a pa’ tembaw zui-in tembaw nasep kipan hi. Tembaw zuih a kipat cil lam-in gitlohna leh zunek sanekna vive-in a hun bei hi. Tembaw tuamtuam ah nasem-a, Africa gam sung leh tuikulh pawlkhatte ah sila lei mite’ kianga zuak ding sila tampi a mat khit ciangin, ama’ sila pua tembaw uk captain suak hi. Gen zong a kul vet lo, Africa gam pan mivomte man-a America leh West Indies gamteah lokho ding sila-a a zuakkik mawk uh bel mihing’ tat dinga kilawm lo nasep ahi hi.\nMarch 10,1748 ni-in Africa gam pan England gam a ciahkikna uh tuipi tungah huihpi tuakin simang dingin kithawi uh hi. Newton in Thomas A. Kempis’ gelh Imitation of Christ kici laibu a simsim laitak ahi hi. Kempis (1380-1471) pen Dutch priest khat hi a, the Brethren of the Common Life kici pawl mi ahi hi. Tua laibu tuni dongin kikhenkhen lai hi. Tua huihpi lau huai mahmah leh tua laibu sunga kigen thute in ni khat ni cianga Newton in Zeisu Khazih a Honpa-in sanga a pianthak nading khaici suak hi.\nTua khit zawh kum tam simsim sila pua tembaw uk captian mah semsem lai hi. Tembaw tunga mite’ nuntakna a nuamzaw dingin hanciam a, tua tembaw-a nasem lungsim khauh mahmah mi 30 te’ ading Nipi Ni simin biakpiakna kikhop bawlsak hi. A tawpna ah tua bang nasep pen mihing vai lo cih tel semsema, sila zuakna langpanin thu bang gen ta hi. England gamah ciah-a, February 12, 1750 ni-a a tenpih a zi tawh nuamtakin om uh a, Port of Liverpool ah kum 9 sung lai-at (clerk) sem hi. Tua hun sungin lungdamna thu gen ding leh Pasian’ nasem dingin Pasian’ sapna ngah-a, lai nakpi-in sim hi. Evangelist George Whitefield leh John Wesley leh Charles Wesley-te unau in panpih mahmah uh hi napi, Anglican pawlpi pan paikhiat sawm lo zaw-in pawlpi sung mah ah sem hi. Ama’ kum 39 a phak ciangin Anglican pawlpi sungah ordination kipia a, England gam Cambridge gei a Olney ah pastor sep kipan hi. Kum 15 sung, 1764 pan 1779 ciang, a nasepna lawhcing mahmah hi.\nA nuntak zia leh a pianthakna teci a pannate muibun mahmah a, ama’n zong tua thu mah gen pahpah hi. Biakinn-a thu a hilh bek hi lo-in khua kiim khua paam ah inn gol khatpeuh a muh ciangin thuhilhna-in zang den hi. Tua hun lai-a Anglican pastor-te’ tatzia hi het lo hi. A thuhilhna peuh ah “Tembaw Captain Piangtakpa” thugen ngai dingin mi tampipi kikhawm den uh hi.\nOlney Pawlpi ah a sep lai-in tua bangin thuhilhna tuamtuamte a zat banah Anglican pawlpi dangte’ zat Sternhold and Hopkins Psalter kici labu sunga Late zang lo-in lungsim takpi-a a gen a thuhilhna tawh kituak hymn-te sa zaw uh hi. Sak ding la a kicingin a muh zawh loh ciangin amah mah in phuaka, a vengpa William Cowper zong cial-in 1779 kumin Olney Hymn kici labu khat khenkhia uh hi. Tua labu sungah la dawng 349 om-a, dawng 67 te Cowper’ phuah hi a, a dangteng Newton’ phuah ahi hi. A deihna bulpi uh, Newton’ thumapi sunga om bangin, “thu ummite’ upna leh kihehnepna khantohsak nopna” ahi hi.\n1947 kuma kipanin Olney Church ah zatdan tradition khat phuan uh hi. ‘Lent’ kipat ma Nipi zawh ni nihni-in (Shrove Tuesday) kum sima a bawl uh “annual pancake race” tai kidemna bawl uh hi. Pawlpi sunga numeite in a kam vuah mohpheng pet kawmin khua lai pan hong taii uh a, Olney biakinn a tun uh ciangin a khatna ngahte’ min kipulaaka, tua teh pawlpi bup in “Lamdang Lua Hi, Ong Hehpihna’ (Amazing Grace) leh Olney Hymn sunga late sa zuahzuah uh hi.\nOlney pan a khawl khit ciangin a nuntakna a omlai kum 27 sung London-a St. Mary Woolnoth Church ah pastor sem hi. Ama’ tungtawna piangthakte’ lakah East Indies ah missionary-a pai Claudius Buchanan leh Laisiangtho hilhcian gelhsia Thomas Scott-te minthang mahmah uh hi. Tua hun lai mah in sila zuakna a kiphiat nadinga thugengen Wilberforce tawh hong kipawl uh a, Newton’ sih kum 1807 kum lianin British Parliament in amau’ uk sung khempeuh ah sila zuakna phiatbei hi.\n1790 kumin kum 40 sung a koppih a it mahmah a zi cancer natna-in si hi. Mary pen amah a it taktak, a thanem cianga tha a guan den hi-a, a sih mawk ciangin zi neikik lo-in kum 17 sung meigong-in om hi. 1893 kumin John Newton leh a zi Mary-te’ guhsiate kikaikhawm-a Olney biakinn huang sunga hanah kivuikhawm hi. Tua lai ah mualsuang khat kiphut-a, tuni dongin om hi.\nKum 82 pha a a sihkhiat dongmah, John Newton in a nuntakna a khel Pasian’ lainatna leh hehpihna lamdangte lungngaingai-in lamdang a sakna peeng thei lo hi. A sih madeuh-in pawlpi sunga thusapa in John Newton a ci lah dam nawn lo, a mit leh a lungsim mahmah zong hat nawn lo ahih teh pension la mai leh ci-in gen kha zenzen-a, “Bang e, Africa gama Pasian’ min a daisak, tu-a puteekpa pau thei lai pipi-in khawl ding maw?” ci-in dawng hi. A sih madeuh mah in a thugenna ah “Ka lungsim hat nawn het kei, na khempeuh phial mangngilh keii ta ingh, ahih hang hih thu nih phawk gige ingh: Kei mawhna lian a neipa ka hi a, Khazih pen a lian Honpa ahi hi”ci-in gen hi.\nA gen nop khempeuh a khin hiau bel a la phuah “Lamdang Lua Hi, Ong Hehpihna” ahi hi. A cil-in taang 6 pha a, “Faith’s Review and Expectation” (Upna Etkikna leh Lam-etna) ci-in thulu kipia hi. Khangtangthu Masa 17:16,17 kibulphuh ahi hi. A kiletkhia ngei lo Newton’ phuah tua taang thumte hi bang ahi hi.\n1. The Lord has promised good to me,His word my hopes secures;\n2. Yes, when this heart and flesh shall fail, and mortal life shall cease;\n3. The earth shall soon dissolve like snow, the sun forbear to shine;\nA la-aw, “Amazing Grace” pen America gam a kisat cil lai-a kisasa American folk melody khatpan-a kila ahi hi. Lokho mite’sak “Loving Lambs” kici la-in kisa masa a, 1831 kuma Winchester, Virginia a kikhen James P. Carrell leh David S. Clayton-te’ kaihkhop The Virginia Harmony kici labu sungah hih la-aw kihel masapen hi. America gam khanglam-a kikhen labu peuhmah ah kihel den hi. “Glorious Things of Thee Are Spoken” (Pasian Khuapi Zion- Xtian. la No. 311) zong John Newton’ phuah mah ahi hi.\nPrevious: Geneva thukimna tawh kisai tawmkhat (Geneva Convention) ~ Tual Khan Suan\nNext: Hallo Zogam – 6 ~ T. Sawm Lian